**METODICKÝ POKYN**

**MINISTERSTVA PôDOHOSPODÁRSTVA A ROZVOJA VIDIEKA SR**

**č. 1106/2011-560**

**k nariadeniu vlády SR č. 488/2010 Z. z. o podmienkach poskytovania podpory v poľnohospodárstve formou priamych platieb**

Ministerstvo pôdohospodárstva a rozvoja vidieka SR („ministerstvo“) v zmysle § 3 ods. 2 písm. b) zákona č. 543/2007 Z. z. o pôsobnosti orgánov štátnej správy pri poskytovaní podpory v pôdohospodárstve a rozvoji vidieka v platnom znení a za účelom jednotného výkladu ustanovení nariadenia vlády SR č. 488/2010 Z. z. o podmienkach poskytovania podpory v poľnohospodárstve formou priamych platieb („nariadenie vlády č. 488/2010“) vydáva tento metodický pokyn:

**Čl. 1**

**Výklad jednotlivých ustanovení nariadenia vlády č. 488/2010 Z. z.**

**K §1**

**Predmet**

(1) V § 1 nariadenia vlády č. 488/2010 sa stanovuje predmet úpravy priamych platieb v podmienkach SR, ktorými sú:

1. jednotná platba na plochu („platba SAPS“);
2. platba na dojnicu;
3. osobitná platba na cukor („platba na cukor“);
4. osobitná platba na ovocie a zeleninu („platba OZ“);
5. prechodná platba na rajčiaky („platba na rajčiaky“).

(2) Žiadateľom o priame platby podľa nariadenia vlády č. 488/2010 môže byť akákoľvek fyzická osoba alebo právnická osoba, ktorá vykonáva poľnohospodársku činnosť na území SR („žiadateľ“). Žiadosť o platbu sa podáva Pôdohospodárskej platobnej agentúre (ďalej len „agentúra“).

**K §2 a § 9**

**Jednotná platba na plochu**

(1) Platba SAPS sa poskytuje na žiadateľom využívanú výmeru poľnohospodárskej pôdy, ktorá je evidovaná v evidencii pôdnych blokov a dielov pôdnych blokov („LPIS“).

(2) Oprávnenou poľnohospodárskou pôdou pre poskytnutie platby SAPS je poľnohospodárska pôda, ak

1. bola udržiavaná v dobrom poľnohospodárskom stave k 30. júnu 2003. Dobrý poľnohospodársky stav sa posudzuje na základe ortofotomáp používaných pri tvorbe LPIS. Za plochy ktoré neboli v dobrom poľnohospodárskom stave je možné považovať plochy, ktoré si vyžadovali rekultiváciu (napr. po odstránení výstavby, plochy, na ktorých bol podstatne rozšírený nálet, dreviny a podobne). Plochy, ktoré identifikuje v procese kontroly platobná agentúra ako nespôsobilé pre poskytnutie priamych platieb, sú vedené v LPIS ako samostatné diely;
2. dosahuje výmeru najmenej 1 ha užívanej poľnohospodárskej pôdy na podanie žiadosti, zloženej zo súvislých plôch v diele jednej kultúry (druhu pozemku), pričom každá súvislá plocha v diele jednej kultúry má minimálnu výmeru 0,3 ha. Pod pojmom kultúra sa rozumie orná pôda („OP“), trvalé trávne porasty - lúky a pasienky („TTP“), vinice („VIN“), chmeľnice („CH“), ovocné sady („SAD“) a záhrady („ZAH“). V žiadosti sa uvádza aktuálna kultúra súvislých plôch poľnohospodárskej pôdy za každý diel. V prípade, ak sa na diele nachádza viac súvislých plôch rôznych kultúr, táto skutočnosť sa zaznačí do žiadosti a pre každú súvislú plochu jednej kultúry sa uvedie užívaná výmera. Pri hospodárení na terase sa susedné terasy oddelené svahom považujú za súvislú plochu. **V prípade, ak žiadateľ si v roku predchádzajúcom deklaroval  na KD kultúru TTP a v roku nasledujúcom na tom istom KD kultúru OP (tá istá plocha), dané deklarovanie bude považované za porušenie podmienok GAEC.**

V prípade ak žiadateľ si predkladá žiadosť na pôdny diel, ktorý je vedený ako TTP, v takom prípade tam musí mať TTP. Ak si žiadateľ na takýto diel deklaruje ornú pôdu kontrolou toto bude posudzované ako porušenie podmienky GAEC – vylúčiť zmenu trvalých trávnych porastov na ornú pôdu.

1. má viditeľne označené a vymedzené hranice, ak nie je prirodzene ohraničená. V teréne musí byť jednoznačne vymedzená plocha, ktorú žiadateľ užíva. Vymedzenie môže byť zrejmé z prirodzených hraníc ako napr. cesta, prípadne hranicu využívania vymedzuje druh pozemku alebo osiate plodiny. V prípade, ak nie je prirodzené vymedzenie hranice využívania (príkladom je situácia ak je diel užívaný viacerými žiadateľmi a zároveň rovnakej kultúry (TTP, trvalé kultúry a pod.) alebo rovnakej plodiny v prípade ornej pôdy), je nutné zabezpečiť pevné vymedzenie hraníc. Nedodržanie tejto podmienky má vplyv na poskytnutie priamych platieb;
2. v prípade pestovania konopy siatej je osiata odrodami, ktorých obsah tetrahydrokanabinolu nepresahuje 0,2 %. Odrody konope oprávnené na poskytnutie priamych platieb pre žiadosti v roku 2011: Asso; Beniko; Bialobrzeskie; Cannakomp; Carma; Carmagnola; Chamaeleon; Codimono; CS; Delta-llosa; Delta-405; Denise; Diana; Dioica 88; Epsilon 68; Fasamo; Fedora 17; Fédrina 74; Felina 32; Félina 34; Ferimon; Férimon; Fibranova; Fibrimor; Fibrol; Futura 75; Futura 77; KC Dóra; Kompolti; Kompolti hibrid TC; Lipko; Lovrin 110; Monoica; Red petiole; Santhica 23; Santhica 27; Santhica 70; Silesia; Silvana; Szarvasi; Tygra; Uniko B; Uso-31; Wielkopolskie; Zenit;
3. deklarované parcely poľnohospodárskej pôdy má žiadateľ k dispozícii najneskôr k 31. máju príslušného roka, resp. v prípade platného doplnenia žiadosti ku dňu podania návrhu na doplnenie žiadosti.

(3) Ak žiadateľ deklaruje vyššiu užívanú výmeru ako v skutočnosti oprávnene využíva, platba SAPS sa mu určí na základe skutočného stavu zisteného agentúrou, v súlade s Hlavou IV kapitolou II oddiel I nariadenia Komisie (ES) č. 1122/2009.

**K §3 a § 9**

**Platba na dojnicu**

(1) Platbu na dojnicu je možné poskytnúť žiadateľovi, ktorý

1. požiada o platbu SAPS podľa nariadenia vlády č. 488/2010. Zároveň žiadateľ v súlade s § 10 nariadenia vlády č. 488/2010 musí spĺňať podmienky pre jej poskytnutie;
2. vykonáva poľnohospodársku činnosť v znevýhodnených oblastiach alebo v zraniteľných oblastiach;
3. má v centrálnej evidencii hospodárskych zvierat („CEHZ“) registrovanú farmu na chov hovädzieho dobytka („HD“). To znamená, že žiadateľ môže požiadať o platbu na dojnicu iba v prípade, ak má dojnice na ktoré podal žiadosť o podporu evidované. Ostatné kategórie mliečneho dobytka (jalovice, teľatá, atď.) nie sú oprávnené pre poskytnutie platby na dojnicu;
4. na príslušnej farme chová dojnice uvedené v žiadosti o platbu od 1. júna do 31. augusta kalendárneho roka vrátane.

(2) Agentúra vykonáva kontrolu a spracovanie žiadosti o platbu na dojnicu prostredníctvom Integrovaného administratívneho a kontrolného systému („IACS“) ustanoveného nariadením Rady (ES) č. 73/2009 a v súlade s čl. 29 a čl. 46 nariadenia Komisie (ES) č. 1122/2009.

(3) Ak agentúra na základe vykonaných kontrol zistí rozdiely medzi údajmi, ktoré žiadateľ uviedol v žiadosti a skutočným stavom, suma platby bude upravená v súlade s čl. 69 nariadenia Komisie (ES) č. 1122/2009 podľa čl. 65 nariadenia Komisie (ES) č. 1122/2009.

(4) V prípade platby na dojnicu sa neuplatňuje postup podľa čl. 64 nariadenia Komisie (ES) č. 1122/2009.

**K §4**

**Osobitná platba na cukor**

(1) Platba na cukor sa poskytne na výmeru poľnohospodárskych pozemkov, na ktorej sa pestovala cukrová repa v roku 2005. Platba na cukor sa poskytuje na „historickú výmeru“, nie na výmeru cukrovej repy v aktuálnom roku pestovania. Výšku platby na cukor neovplyvňujú zmeny výmery cukrovej repy v porovnaní s rokom 2005, alebo zmeny výmery poľnohospodárskej pôdy celkom, vrátane ukončenia pestovania cukrovej repy, ak bude žiadateľ oprávnený pre platbu SAPS v príslušnom kalendárnom roku.

(2) Veľkosť výmery poľnohospodárskych pozemkov sa určí podľa deklarácie poľnohospodárskych pozemkov, ktorá bola súčasťou žiadosti o platbu SAPS v roku 2005.

(3) Iba v prípade ak v roku 2005 žiadateľ nepožiadal o platbu SAPS a teda sa nedá použiť vyššie uvedený postup stanovenia výmery sa postupuje odlišne ako podľa § 4 ods. 2 nariadenia vlády č. 488/2010 Z. z.. Výška výmery sa žiadateľovi v takomto prípade stanoví teoreticky ako podiel množstva cukrovej repy na ktorú mal uzatvorenú zmluvu s cukrovarom a referenčnej úrody 50 t/ha.

(4) V prípade, ak žiadateľ o platbu na cukor bol v roku 2005 žiadateľom o platbu SAPS nie je možné postupovať podľa § 4 ods. 2 nariadenia vlády č. 488/2010 Z. z..

**K § 5**

**Osobitná platba na ovocie a zeleninu**

(1) Platba OZ sa poskytne na pestovateľskú výmeru ovocia a zeleniny z roku 2007.

(2) Pestovateľská výmera ovocia a zeleniny sa určí na základe zoznamu poľnohospodárskych pozemkov žiadateľa, ktorý bol prílohou k jeho žiadosti o platbu SAPS v roku 2007. Oprávnené druhy ovocia a zeleniny sú uvedené v prílohe č. 1 nariadenia vlády č. 488/2010 a tieto zodpovedajú označeniam plodín používaným v zozname poľnohospodárskych pozemkov v roku 2007.

**K § 6 a § 9**

**Prechodná platba na rajčiaky**

(1) Podľa § 6 ods. 1 sa platba na rajčiaky poskytne na pestovateľskú výmeru rajčiakov, na ktorej žiadateľ skutočne pestuje rajčiaky v príslušnom kalendárnom roku.

(2) Platbu na rajčiaky je možné poskytnúť s ohľadom na ods. 1 najviac na výmeru, na ktorú uzatvoril zmluvu s prvým spracovateľom. V prípade, ak je zazmluvnená výmera vyššia ako skutočná, poskytne sa platba na rajčiaky na výmeru skutočnú, v prípade, ak je skutočná výmera vyššia ako zazmluvnená, poskytne sa platba na rajčiaky na výmeru zazmluvnenú.

(3) Žiadateľ, ktorý chce získať nárok na platbu na rajčiaky môže na území SR uzavrieť zmluvu len so schválenými spracovateľmi (neobmedzuje to možnosť uzavrieť zmluvu so schváleným spracovateľom v inej krajine EÚ), uvedenými v zozname schválených spracovateľov vo vestníku. Postup pre schvaľovanie prvého spracovateľa je uvedený v „Metodickom postupe o podmienkach schvaľovania prvých spracovateľov a prechodné opatrenie pre skupiny výrobcov, organizácie výrobcov a jednotlivých žiadateľov pestujúcich rajčiaky“ na stránke agentúry.

(4) Zmluva medzi žiadateľom a prvým spracovateľom musí mať minimálne nasledovné náležitosti:

1. mená a adresy strán zmluvy alebo záväzku na dodávky (žiadateľ a prvý spracovateľ);
2. plochy rajčiakov, na ktorých ich žiadateľ pestuje (ich výmeru);
3. záväzok žiadateľa dodať prvému spracovateľovi celý výnos úrody, najmenej však minimálne množstvo 20 t/ha.

(5) Zmluvu s prvým spracovateľom môže pre zjednodušenie uzavrieť tiež organizácia výrobcov alebo skupina výrobcov zastupujúca žiadateľov (ďalej len „organizácia výrobcov“), ktorí sú jej členmi. Takáto zmluva musí obsahovať minimálne nasledovné náležitosti:

1. mená a adresy strán zmluvy alebo záväzku na dodávky (organizácia výrobcov a prvý spracovateľ);
2. mená a adresy žiadateľov, za ktorých uzatvára zmluvu organizácia výrobcov;
3. plochy rajčiakov (ich výmeru sumárne ako aj za žiadateľov osobitne);
4. záväzok žiadateľa dodať prvému spracovateľovi celý výnos úrody, najmenej však minimálne množstvo 20 t/ha za jednotlivého producenta (sumárne ako aj za žiadateľov osobitne).

(6) Žiadateľ je povinný dodať prvému spracovateľovi minimálne množstvo rajčín. Minimálne množstvo rajčín sa určí ako násobok výmery žiadateľa a minimálnej referenčnej úrody 20 t/ha.

(7) V deň ukončenia dodávania rajčiakov prvému spracovateľovi, je tento povinný bezodkladne vystaviť žiadateľovi písomné potvrdenie o dodaní rajčiakov. V tomto písomnom potvrdení budú obsiahnuté najmenej nasledovné náležitosti:

1. identifikačné údaje žiadateľa;
2. dodané množstvo rajčiakov;
3. označenie a podpis osoby, ktorá koná za prvého spracovateľa.

(8) Potvrdenie je žiadateľ povinný predložiť agentúre do 30.11. príslušného kalendárneho roka.

(9) Postup výpočtu zníženia platby na rajčiaky je rovnaký ako v prípade platby SAPS – t.j. viď k § 2 a §9.

**K § 7**

**Krížové plnenie**

(1) Na poskytnutie priamych platieb podľa nariadenia vlády č. 488/2010 je žiadateľ povinný plniť podmienky krížového plnenia. Podmienky krížového plnenia je povinný dodržiavať od 1. 1. do 31. 12. príslušného roku podania žiadosti, t. j. celoročne. Podmienkami krížového plnenia v súlade s Hlavou II, kapitolou 1 nariadenie Rady (ES) č. 73/2009 sa rozumejú:

1. dobré poľnohospodárske a environmentálne podmienky podľa prílohy č. 2 nariadenia vlády č. 488/2010;
2. požiadavky hospodárenia podľa prílohy č. 3 nariadenia vlády č. 488/2010.

(2) Hlavnými kritériami pri hodnotení samotného nedodržiavania stanovených požiadaviek a štandardov sú podľa čl. 47 nariadenia Komisie (ES) č. 1122/2009 opakovanie, rozsah, závažnosť a trvanie porušenia. Na základe nedodržiavania určených podmienok krížového plnenia bude po vyhodnotení podľa uvedených kritérií dochádzať ku kráteniu platieb.

(3) Porušenie požiadaviek sa hodnotí s ohľadom na:

1. rozsah porušenia (stupne porušenia malého, stredného alebo veľkého rozsahu);
2. závažnosť porušenia (stupne porušenia málo, stredne alebo veľmi závažného charakteru);
3. trvanie porušenia (stupne odstrániteľného alebo neodstrániteľného porušenia);
4. skutočnosť, či ide o porušenie v dôsledku nedbanlivosti alebo úmyslu.

(4) Porušenie podmienok krížového plnenia má za následok zníženie súm priamych platieb podľa Časti II Hlavy III kapitoly III a Časti II Hlavy IV kapitoly III nariadenia Komisie (ES) č. 1122/2009.

**K § 8 ods. 1 až 3**

**Predkladanie žiadosti**

(1) Žiadateľ podáva žiadosť prostredníctvom jednotnej žiadosti, ktorej prílohu tvoria:

1. grafická príloha pôdnych blokov a dielov pôdnych blokov (LPIS) poskytnutá agentúrou. Do grafickej prílohy žiadateľ zaznačí všetku ním poľnohospodársky využívanú pôdu a jej využitie. Pri zaznačovaní žiadateľ postupuje podľa príručky agentúry. Využitím sa v prípade ornej pôdy rozumie jej osiatie a vysadenie plodinami a to tak aby údaje v grafickej žiadosti súhlasili s údajmi uvedenými v „zozname poľnohospodárskych pozemkov“. Plodiny vysadené alebo osiate na ploche menšej ako 0,3 ha sa nemusia uvádzať osobitne, ale je možné ich uviesť ako iné plodiny;
2. zoznam všetkých poľnohospodárskych pozemkov žiadateľa a spôsob ich využitia. V zozname poľnohospodárskych pozemkov sa osobitne uvedú plochy nespôsobilé (z hľadiska nesplnenia minimálnej výmery 0,3 ha a nevyužívanej k dátumu 30. júna 2003) a súvislo užívané plochy v diele jednej kultúry (druhu pozemku), menšie ako 0,3 ha. Pod pojmom spôsob využitia poľnohospodárskych pozemkov sa myslí uvedenie druhu pozemku (kultúry napr. OP, TTP..) a uvedenie plodín ktoré sú pestované na uvedenom pozemku podľa číselníka plodín zverejneného agentúrou. V zozname všetkých poľnohospodárskych pozemkov žiadateľ deklaruje všetku ním užívanú poľnohospodársku pôdu (spôsobilá aj nespôsobilá) v ha s presnosťou na dve desatinné miesta a zároveň je povinný deklarovať využitie (osiatie alebo iné využitie).

(2) V prípade, ak ide o žiadateľa o platbu na dojnicu podľa § 3 nariadenia vlády č. 488/2010, prílohou jednotnej žiadosti je aj zoznam obsahujúci ušné čísla dojníc a číslo individuálneho registra hovädzieho dobytka.

(3) V prípade, ak žiadateľ zamýšľa pestovať konopu siatu, prílohou jednotnej žiadosti sú tiež:

1. oficiálna náveska certifikovaného osiva prvej alebo následnej generácie alebo jej úradne osvedčená kópia;
2. údaj o množstve použitého osiva v kg/ha.

**K § 8 ods. 4**

**Identifikačný list**

(1) Najneskôr súčasne s podaním jednotnej žiadosti je potrebné podať identifikačný list žiadateľa. Žiadateľ predkladá identifikačný list na zverejnenom tlačive agentúrou, ktoré obsahuje najmenej náležitosti uvedené v § 8 ods. 4 nariadenia vlády č. 488/2010.

(2) Výpis z obchodného registra alebo výpis zo živnostenského registra alebo z inej obdobnej evidencie sa predkladá ako originál, alebo overená fotokópia. Ak ide o fyzickú osobu – podnikateľa, táto nie je povinná predkladať žiadne potvrdenie z evidencie. Pri identifikačnom liste podanom osobne je možné predložiť neoverenú fotokópiu iba v prípade ak žiadateľ poskytne k nahliadnutiu originál, podľa ktorého sa overí zhodnosť fotokópie s originálom.

(3) V prípade, ak ide o žiadateľa, ktorý je zároveň chovateľom zvierat, obsahuje identifikačný list aj kópiu aktuálneho dokladu o zaevidovaní chovu v CEHZ pri druhoch zvierat, pri ktorých je povinná identifikácia a registrácia zvierat. V prípade, ak v tomto doklade nastanú zmeny, je potrebné ich v súlade s vyhlásením žiadateľa uvedeným na žiadosti oznámiť najneskôr do 10 dní od zmeny.

**K § 10**

**Všeobecné podmienky**

(1) Žiadateľ o priame platby podľa nariadenia vlády č. 488/2010 je povinný na požiadanie agentúry riadne preukázať vlastnícky, nájomný alebo užívateľský vzťah k pôde. Žiadateľ o poskytnutie priamych platieb musí mať preukázateľný právny vzťah k pozemkom tvoriacim súčasť pôdneho bloku alebo dielu pôdneho bloku, ktorý deklaruje v žiadosti. Právny vzťah je povinný preukázať na požiadanie agentúry. V prípade deklarácie pôdneho bloku alebo dielu pôdneho bloku v žiadosti viacerých žiadateľov, poskytne agentúra podporu žiadateľovi, ktorý obhospodaruje pôdu a preukáže právny vzťah k pozemkom tvoriacim jeho súčasť alebo agentúra postupuje v zmysle zákona č. 390/2009 Z. z.. ktorým sa mení a dopĺňa zákon č. 543/2007 Z. z o pôsobnosti orgánov štátnej správy pri poskytovaní podpory v poľnohospodárstve a rozvoji vidieka v znení neskorších predpisov.

(2) Žiadateľ o priame platby podľa nariadenia vlády č. 488/2010 je povinný na požiadanie agentúry predložiť všetky požadované doklady súvisiace s kontrolou krížového plnenia.

(3) Ak žiadateľ neumožní agentúre vykonať kontrolu na mieste, priame platby sa žiadateľovi neposkytnú. Ak žiadateľ neumožní agentúre vykonať kontrolu na mieste v oblasti plnenia podmienok krížového plnenia aj pred podaním žiadosti o priame platby, platby sa žiadateľovi neposkytnú.

(4) Platbu na dojnicu, platbu na cukor, platbu na OZ a platbu na rajčiaky je možné žiadateľovi poskytnúť len za predpokladu, že spĺňa podmienky pre poskytnutie platby SAPS.

(5) Nadobúdateľ podniku je povinný oznámiť agentúre prevod podniku od pôvodného žiadateľa do piatich kalendárnych dní od prevodu, najneskôr však do 30. septembra príslušného kalendárneho roka.

(6) V prípade, ak nastanú prípady vyššej moci a výnimočných okolnosti, žiadateľ je povinný oznámiť agentúre túto skutočnosť do desiatich pracovných dní odo dňa kedy situácia nastala. V prípade ak žiadateľ nie je schopný uvedený termín nahlásenia vyššej moci dodržať, vykoná nahlásenie hneď ako to bude schopný urobiť a toto konanie je povinný vierohodne dokumentačne doložiť. Oznámenie o pôsobení vyššej moci žiadateľ predkladá na tlačive, ktoré agentúra uverejní na svojej internetovej stránke a na príslušnom regionálnom pracovisku agentúry. Oznámenie musí obsahovať odkaz na podmienku, ktorú žiadateľ nie je schopný z dôvodu vyššej moci dodržať. Žiadateľ musí vyššiu moc podložiť relevantnými dôkazmi. Po uznanom oznámení vyššej moci a výnimočných okolností, ktoré viedlo k nedodržaniu podmienok priamej platby, žiadateľovi zostáva nárok na platbu. V prípade, ak žiadateľ vyššiu moc a výnimočné okolnosti neoznámil a pri následnej kontrole sa zistí porušenie podmienok platby v ich dôsledku, nebude sa na vyššiu moc ani výnimočné okolnosti prihliadať.

(7) V prípade, ak žiadateľ pestuje konopu siatu, je povinný:

1. oznámiť začiatok jej kvitnutia na príslušnom pôdnom bloku alebo na príslušnom diele pôdneho bloku najneskôr do troch dní od začiatku jej kvitnutia agentúre;
2. ju pestovať za bežných vegetačných podmienok v súlade s miestnou praxou najmenej po dobu 10 dní odo dňa skončenia kvitnutia.
3. Ak žiadateľ nesplní povinnosti podľa § 8 ods. 2 a § 10 ods. 7 nariadenia vlády SR č. 488/2010, suma priamej platby bude upravená podľa § 9 nariadenia vlády SR č. 488/2010.

**K § 11**

**Suma priamych platieb**

(1) Ministerstvo určí sumy priamych platieb podľa nariadenia vlády č. 488/2010 a uverejní ich vo vestníku.

**K § 12**

**Prechodné ustanovenie**

Žiadosti o poskytnutie priamych platieb podané do 31. decembra 2010 sa posudzujú podľa právnych predpisov platných do uvedeného dátumu.

**K prílohe č. 2**

**Dobré poľnohospodárske a environmentálne podmienky**

**Pôdna erózia**

Cieľom podmienok v  oblasti „Pôdna erózia“ je zabezpečiť ochranu pôdy pomocou vhodných opatrení.

Podmienky kladené na žiadateľa:

**V termíne od 1. novembra do 1. marca na ornej pôde s priemernou svahovitosťou nad 12 stupňov zabezpečiť min. 40 %-né vegetačné pokrytie výmery ornej pôdy oziminou, viacročnou krmovinou alebo medziplodinou, alebo strniskom.**

Z dôvodu ochrany pred pôdnou eróziou na najzraniteľnejších pôdach, t.j. pôdach so svahovitosťou nad 12 stupňov, je žiadateľ povinný zabezpečiť na minimálne 40% výmery ornej pôdy so svahovitosťou nad 12 stupňov vegetačné pokrytie. Podmienka 40% sa počíta z výmery ornej pôdy so svahovitosťou nad 12 stupňov, nie z celkovej výmery ornej pôdy žiadateľa (príklad: celková výmera OP = 100 ha, z toho OP so svahovitosťou nad 12 stupňov = 50 ha, 40% pokrytie musí byť na 20 ha). Vegetačným pokrytím sa rozumie vysiatie plochy hustosiatou oziminou, viacročnou krmovinou alebo medziplodinou. Vegetačným pokrytím sa rozumie tiež zostávajúce strnisko.

Vysvetlenie niektorých pojmov:

* **Oziminy**: plodiny založené v jeseni, ktoré sa zberajú v nasledujúci rok v lete, patria sem zástupcovia obilnín a olejnín, nasledovne: pšenica ozimná, pšenica tvrdá, raž siata, tritikale, jačmeň ozimný, ozimná miešanka, ostatné oziminy, kapusta repková pravá – ozimná
* **Viacročné krmoviny**: plodiny využívané na kŕmenie zvierat, pestujú sa na pozemku viac rokov, nasledovne: ďatelina, lucerna, ďatelinotrávne miešanky, lucernotrávne miešanky, trávy, ďatelina červená dvojkosná, zatrávnená orná pôda
* **Medziplodiny**: plodiny pestované medzi dvoma hlavnými plodinami, využívajú sa predovšetkým na kŕmenie hospodárskych zvierat, z pohľadu ochrany kvality pôdy (a teda aj GAEC) je využitie medziplodín na zelené hnojenie a zabezpečenie pokryvu v období medzi dvoma hlavnými plodinami, kedy by v prípade nevyužitia medziplodín, v krátkom období, počas ktorého sa hlavná plodina nedopestuje, bola nepokrytá a vystavená riziku pôsobenia erózie. Ako medziplodiny sa teoreticky môžu pestovať všetky plodiny pestované na OP, preto tieto druhy nie sú v tomto postupe vymedzené. Ako medziplodiny sa častokrát využívajú aj plodiny bežne využívané ako hlavné plodiny, napr. raž, alebo kapusta repková pravá.
* **Strniská**: strniská po obilninách, olejninách, teda jedná sa o pokosené porasty po obilninách, olejninách

**Dodržiavaním vhodných opatrení obhospodarovania ornej pôdy zabrániť tvorbe ryhovej erózie a zabrániť vzniku eróznych rýh nad 20 cm hĺbky**.

V prípade ohrozenia ornej pôdy eróziou je žiadateľ povinný prijať akékoľvek adekvátne opatrenia na zabránenie vzniku ryhovej erózie. Predmetom podmienky nie je sledovať opatrenia na zamedzenie erózie, ale skutočnosť, či sa ryhovej erózii zamedzilo. Avšak žiadateľ, ak chce dodržať podmienku, musí predvídavo vykonávať opatrenia, ktorými predíde ryhovej erózii v závislosti od pôdneho stanovišťa ( napr. plochy OP so svahovitosťou nad 12° zatrávni, prípadne využíva na pestovanie viacročných krmovín, ale **nikdy nie na pestovanie širokoriadkových plodín, pri ktorých je takmer nemožné zabrániť erózii na takomto svahu).**

**Medzi širokoriadkové plodiny patria nasledovné plodiny**: zemiaky, zemiaky konzumné, repa cukrová, repa kŕmna, kukurica, kukurica cukrová, kukurica na siláž, kukurica na zeleno, slnečnica ročná, kapusta, karfiol, kaleráb.

**Likvidovať existujúce terasy vinohradov je zakázané.**

Likvidácia existujúcej terasy vinohradu zo strany žiadateľa je zakázaná a bude považovaná za porušenie dobrých poľnohospodárskych a environmentálnych podmienok. Podmienka sa vzťahuje na terasy (prírodné aj vybudované), kde sa podľa registra vinohradov ÚKSUP nachádza vinohrad.

**Organické zložky pôdy**

Cieľom podmienok v oblasti „Organické zložky pôdy“ je zachovať úrovne organických zložiek pôdy pomocou vhodných praktík.

Podmienky kladené na žiadateľa:

**Nepestovať na tej istej ploche počas dvoch po sebe nasledujúcich rokov tú istú okopaninu.**

Za porušenie dobrých poľnohospodárskych a environmentálnych podmienok sa považuje, ak žiadateľ pestuje dva po sebe nasledujúce roky „tú istú“ okopaninu. Okopaninou sa rozumejú zemiaky a repa.

Porušením podmienky sa rozumie pestovanie tej istej okopaniny dva roky po sebe, napr. pestovanie repy po repe, teda pestovanie repy cukrovej po repe cukrovej, ale aj pestovanie repy cukrovej po repe kŕmnej, a naopak, repy kŕmnej po repe cukrovej.

jedná sa o okopaniny: repa cukrová, repa kŕmna, šalátová repa (cvikla), zemiaky, zemiaky konzumné.

**Vypaľovať strniská a páliť rastlinné zvyšky po zbere úrody z obilnín, strukovín a olejnín je zakázané.**

V prípade, ak sa na plochách užívaných žiadateľom zistí pálenie rastlinných zvyškov (napr. strnisko, alebo slama na poľnohospodárskej pôde), bude sa to vyhodnocovať ako porušenie podmienok GAEC. Podmienka sa bude považovať za neporušenú iba v prípade, ak žiadateľ preukáže, že vypaľovanie nespôsobil sám, to znamená, že túto udalosť nahlási polícii a orgánu štátnej správy na úseku ochrany pred požiarmi (príslušné okresné riaditeľstvo) a kópiu doručí agentúre. Pre potreby dodržiavania tejto podmienky uvádzame nasledovné definície:

Obilniny – do tejto skupiny patria nasledovné plodiny: pšenica ozimná, pšenica jarná, pšenica tvrdá, raž siata, tritikale, jačmeň jarný, jačmeň ozimný, ovos siaty, kukurica, kukurica cukrová, kukurica na siláž, pohánka, proso siate, cirok, cirok sudánsky, kukurica na zeleno,

Strukoviny – do tejto skupiny patria nasledovné plodiny: bôb obyčajný, bôb obyčajný záhradný, hrach siaty, bôb konský, vlčí bôb biely,

Olejniny: do tejto skupiny patria nasledovné plodiny: kapusta repková pravá – ozimná, kapusta repková pravá – jarná, slnečnica ročná, sója fazuľová, mak siaty".

**Štruktúra pôdy**

Cieľom podmienok v oblasti „Štruktúra pôdy“ je zachovať štruktúru pôdy pomocou vhodných opatrení.

Podmienky kladené na žiadateľa:

**Nevstupovať na poľnohospodársku pôdu v čase, keď môže dôjsť k jej zhutňovaniu a rozbahneniu.**

Žiadateľ je povinný zdržať sa vstupu na poľnohospodársku pôdu mechanizmami v čase, keď by takéto mechanizované operácie mohli v dôsledku pôdnych podmienok (napr. nevhodný vlhkostný režim pôdy) spôsobiť rozbahnenie alebo zhutnenie pôdy. V prípade, ak Pôdohospodárska platobná agentúra u žiadateľa zistí kontrolou na mieste podporenou fotodokumentáciou, že nežiaducim spôsobom narušil štruktúru pôdy a spôsobil svojimi operáciami zhutnenie, alebo rozbahnenie pôdy, bude sa to vyhodnocovať ako porušenie podmienok GAEC. Vstupovanie na pôdu v čase nevyhnutne potrebného zberu plodín (repná kampaň), ktorá je podmočená sa nepovažuje za porušenie podmienky GAEC. Vstupovať možno však iba za účelom zberu úrody a zamedzeniu vzniku dodatočným škodám. V uvedených prípadoch je žiadateľ povinný v čo najskoršom možnom termíne odstrániť znaky zhutnenia. V iných prípadoch vstupovať na zamočenú pôdu sa bude posudzovať za porušenie podmienky GAEC.

**Minimálna miera údržby**

Cieľom podmienok v oblasti „Minimálna miera údržby“ je zaistiť minimálnu úroveň údržby a zabrániť zhoršeniu stanovíšť.

Podmienky kladené na žiadateľa v časti minimálna intenzita chovu a vhodné režimy:

**Počas kalendárneho roka (od 1.1. do 31.12.) dodržiavať najnižšie zaťaženie 0,2 veľkej dobytčej jednotky zvierat na hektár trvalých trávnych porastov, ktorých výmera je vyššia ako 20 ha. Výnimka pre najnižšie zaťaženie je povolená pre plochy v oblastiach, v ktorých je predpísaná príslušným orgánom štátnej správy na ochranu životného prostredia.**

Žiadateľ je povinný trvale dodržiavať na deklarovaných plochách TTP minimálne zaťaženie VDJ/ha TTP, ktorých výmera je vyššia ako 20 ha. tzn. počas celého kalendárneho roka. V prípade ak žiadateľ má celkovú výmeru TTP do 20 ha a presne 20 ha, táto podmienka pre neho neplatí. Uvedená podmienka sa v prípade teliat, hovädzieho dobytka, oviec a kôz skúma podľa údajov z Centrálnej evidencie hospodárskych zvierat (CEHZ),  v prípade husí a kačíc žiadateľ predkladá čestné prehlásenie o počte zvierat.V prípade koní a žriebät sa podmienka preukazuje identifikačným dokladom – pasom koňa, resp. potvrdením z centrálneho registra zvierat, ktorý vedie príslušná organizácia v zmysle nariadenia vlády SR č. 39/2007 Z. z. o veterinárnej starostlivosti v znení neskorších predpisov. Žiadateľ tiež predkladá čestné prehlásenie, že je chovateľom týchto koní. V prípade použitia VDJ – mladé zvieratá žriebätá do 6 mesiacov a ovce a kozy do 6 mesiacov, môžu byť použité ako VDJ pre preukázanie minimálneho zaťaženia, ale musia byť označené a registrované podľa príslušnej legislatívy. Zaťaženie VDJ pomocou mladých zvierat, žriebätami, ovcami a kozami do 6 mesiacov môže žiadateľ použiť počas celého kalendárneho roka. To znamená, v období roka, kedy chce preukázať zaťaženie aj týmito zvieratami, musia byť tieto zvieratá registrované v zmysle platnej legislatívy.

Výpočet VDJ pre účely tejto podmienky sa určí nasledovne:

* + - teľatá (do 6 mesiacov) - 0,4 VDJ/ks;
    - hovädzí dobytok od 6 do 24 mesiacov: 0,6 VDJ/ks;
    - hovädzí dobytok nad 24 mesiacov: 1,0 VDJ/ks;
    - ovce a kozy nad 12 mesiacov: 0,15 VDJ/ks;
    - ovce a kozy do 12 mesiacov: 0,05 VDJ/ks;
    - kone od 6 mesiacov: 1,0 VDJ/ks;
    - žriebätá do 6 mesiacov - 0,4 VDJ/ks;
    - husi a kačice: 0,03 VDJ/ks.

**Počas celého vegetačného obdobia udržiavať všetky plochy trvalých trávnych porastov podľa nadmorskej výšky kosením a/alebo spásaním, doplnkovo aj mulčovaním podľa sledovaného obdobia. Výnimka: Udržiavanie TTP je povolené pre plochy v oblastiach, v ktorých je predpísaná príslušným orgánom štátnej správy na ochranu životného prostredia a pre žiadateľov podľa (§ 35 NV SR č. 499/2008 Z. z.)**

|  |  |  |
| --- | --- | --- |
| Nadmorská výška (m. n. m.): | Prvú operáciu na plochách trvalých trávnych porastov (pasenie, kosenie alebo mulčovanie\*) vykonať najneskôr do: | |
|  | pasenie | kosenie |
| 0 - 400 | 1.6. | 22.6. |
| 401 - 600 | 8.6. | 8.7. |
| 601 - 800 | 9.7. | 29.7. |
| nad 800 | 15.7. | 8.8. |

**\*Pri splnení podmienky minimálneho zaťaženia je možné použiť mulčovanie ako doplnkovú agrotechnickú operáciu na plochách trvalých trávnych porastov.**

Doplnkovosť mulčovania spočíva v tom, že každý pozemok musí byť obhospodarovaný kosením a/alebo pasením ako základnou technológiou a mulčovanie je akceptované iba ako doplnková technológia, po vykonaní, prípadne pred vykonaním hlavnej operácie. Hlavná operácia musí byť vykonaná najneskôr do termínov uvedených v tabuľke.Mulčovanie ako agrotechnická operácia môže byť vykonaná iba neskoro na jeseň vo vegetačnom období a ako prvá operácia na jar na TTP a neprodukčnom diele TTP. Počas vegetačného obdobia mulčovanie môže byť iba ako doplnková operácia. Predpísanie výnimky pre nižšie zaťaženie žiadateľ preukazuje rozhodnutím príslušného orgánu štátnej správy životného prostriedia.

Žiadateľ je povinný začať vykonávať prvú operáciu na plochách TTP (pasenie, kosenie alebo mulčovanie) **najneskôr „do“** termínu podľa tabuľky.

**Najneskôr do 14 dní po vykonaní kosby na lúkach odstrániť pokosenú hmotu; to neplatí, ak sa uplatňuje podmienka uvedená v oblasti štruktúra pôdy.**

Žiadateľ je povinný (v prípade, ak obhospodaruje TTP kosením) odstrániť pokosenú hmotu z poľnohospodárskych pozemkov do 14 dní po vykonaní kosby. V prípadoch, ak by takáto operácia viedla k  zhutneniu alebo rozbahneniu pôdy, môže byť lehota dlhšia o nevyhnutne potrebné obdobie. V prípade, že žiadateľ nemôže splniť uvedenú podmienku v dôsledku pôsobenia poveternostných vplyvov, je potrebné uvedenú skutočnosť oznámiť PPA ako pôsobenie vyššej moci.

Podmienky kladené na žiadateľa v časti ochrana TTP:

**Vylúčiť zmenu trvalých trávnych porastov na ornú pôdu na súvislej časti pozemku v diele pôdneho bloku na výmere viac ako 0,30 ha.**

V prípade, ak žiadateľ zmenil kultúru trvalého trávneho porastu na výmere viac ako 0,30 ha na kultúru „orná pôda“, považuje sa to za porušenie dobrých poľnohospodárskych a environmentálnych podmienok.

Avšak, ak žiadateľ dostatočne preukáže, že k rozoraniu TTP došlo úplnou obnovou (rozoraním a zasiatím novej trávnej alebo ďatelinovinotrávnej miešanky), ktorou žiadateľ obnovíl trvalý trávny porast, toto sa považuje za dodržanie podmienky, za predpokladu, že najskôr v jeseni roku predchádzajúcom kontrole trvalý trávny porast rozoral a v nasledujúcom roku zasial na rozoranej ploche trávnu alebo ďatelinovinotrávnu miešanku, ktorej komponenty pochádzajú z listiny registrovaných odrôd ÚKSÚP, pričom žiadateľ na danej ploche naďalej deklaruje kultúru TTP.

Čiastočná obnova (obnova prísevom vykonaným sejbou diskovou - rozrezaním mačiny pomocou diskovou; alebo pásikovou sejbou - mechanickým rozpracovaním úzkeho pásika mačiny) trvalého trávneho porastu sa považuje za dodržanie podmienky, pričom žiadateľ naďalej deklaruje kultúru TTP.

Podmienky kladené na žiadateľa v časti zachovávanie krajinných prvkov:

**Nenarušovať ani nelikvidovať krajinné prvky na ornej pôde ako sú solitér, stromoradie, skupina stromov, mokraď, medza.**

**Solitér:** Osamelo rastúca drevina (*s výnimkou takej vegetácie, ktorá je súčasťou medze alebo terasy),* väčšinou ako súčasť komplexu poľnohospodársky obhospodarovaných pozemkov. Je to prevažne mohutný jedinec domácich druhov drevín.

**Stromoradie**: Rad stromov, ktoré majú spravidla rovnaký rozostup a pravidelný spon (s výnimkou takej vegetácie, ktorá je súčasťou medze, terasy ako aj takej vegetácie, ktorá plní funkcie lesa podľa § 3 lesného zákona, teda patrí do lesného fondu). Z hľadiska pôvodu ide zväčša o umelo vysadené pásy drevín, prípadne kombinované typy vegetácie, pri ktorých sa vhodne spojili spontánne nálety drevín so zámernou výsadbou. Vo väčšine prípadov sú stromoradia vysádzané ako sprievodná vegetácia pozdĺž komunikácii a vodných tokov.

**Skupina stromov:** Sú to skupiny a porasty drevín, ktoré vznikli spontánne, alebo zámernou výsadbou na plochách *poľnohospodárskej pôdy*, ktoré sa nevyužívajú pre poľnohospodársku výrobu, napríklad na bývalých pasienkoch, plochách ohrozených eróziou a v príliš členitom teréne *(s výnimkou takej vegetácie, ktorá je súčasťou medze, terasy ako aj takej vegetácie, ktorá plní funkcie lesa podľa § 3 lesného zákona, teda patrí do lesného fondu).* Má vplyv nielen na prostredie určitého stanovišťa, ale má aj komplexnejší, ekologicko-biologický účinok v krajine. Často má nepravidelný pôdorys. O skupine drevín hovoríme vtedy, ak je tvorená viac ako tromi jedincami na ploche.

**Mokraď:** V prírodných podmienkach sú za mokrade považované všetky biotopy, ktorých existencia je podmienená trvalou prítomnosťou vody. Medzi mokrade patria všetky územia prírodného aj umelého pôvodu, kde je vodná hladina na povrchu, alebo blízko povrchu pôdy, alebo kde povrch pokrýva plytká voda.

**Medza:** Neobhospodarovaná trávnatá línia často pokrytá stromami alebo kríkmi. Umelo vytvorená hranica poľnohospodárskych pozemkov, ktorá neslúži na poľnohospodársku produkciu, (*slúžiaca predovšetkým k znižovaniu nebezpečenstva vodnej, poprípade veternej erózie, spravidla vymedzujúca hranicu pôdneho bloku, poprípade dielu pôdneho bloku, ktorého súčasťou môže byť drevinová vegetácia, alebo kamenný múrik).*

Žiadateľ je povinný zachovávať na ním deklarovaných plochách (orná pôda) krajinné prvky, ako aj zachovávať krajinné prvky, ktoré tvoria integrálnu súčasť s ním deklarovanými pozemkami, aj keď tieto krajinné prvky nie sú zaradené do deklarácie plôch žiadateľa, ale sú jeho vlastníctvom alebo ich má v nájme. V prípade, ak dôjde k narušeniu krajinných prvkov, ktoré je súčasne aj porušením podmienok ustanovených v oblasti Životné prostredie: Ochrana voľne žijúcich vtákov alebo Ochrana biotopov, voľne žijúcich živočíchov a voľne rastúcich rastlín, pôjde o nedodržanie podmienok v oblasti Životné prostredie.

Za jedinú výnimku sa považuje ich likvidácia z dôvodu nariadených opatrení zo strany štátnej správy. V prípade že žiadateľ sám zistí poškodenie, resp. odstránenie niektorého krajinného prvku, v takom prípade je povinný túto skutočnosť nahlásiť príslušnému orgánu štátnej správy na úseku ochrany životného prostredia a tiež PPA.

Podmienky kladené na žiadateľa v časti zabránenie prenikaniu nežiaducej vegetácie na poľnohospodársku pôdu:

**Na konci vegetačného obdobia zabraňovať rozširovaniu samonáletov drevín (stromov, krovín), odstraňovať invázne druhy rastlín a húževnaté buriny, vrátane zostávajúcich nedopaskov a mastných miest.**

Žiadateľ je povinný na konci vegetačného obdobia odstraňovať zo svojich poľnohospodárskych pozemkov samonálety drevín, krovín a inváznych druhov rastlín. V zmysle vyhlášky MŽP SR č. 24/2003 Z.z  sa za invázne druhy považujú:

|  |  |
| --- | --- |
| Latinský názov | Slovenský názov |
| Heracleum mantegazzianum | boľševník obrovský |
| Fallopia japonica (syn. Reynoutria japonica) | pohánkovec japonský |
| Fallopia x bohemica (syn. Reynoutria x bohemica) | pohánkovec český |
| Fallopia sachalinensis (syn. Reynoutria sachalinensis) | pohánkovec sachalínsky |
| Impatiens glandulifera | netýkavka žliazkatá |
| Solidago canadensis | zlatobyľ kanadská |
| Solidago gigantea | zlatobyľ obrovská |

Preferované postupy pre odstraňovanie inváznych druhov rastlín sú uvedené vo vyhláške MŽP SR č. 24/2003 Z.z. v zn.n.p..

**Trvale udržiavať plochy poľnohospodárskej pôdy spôsobom, ktorý zabráni jej zaburineniu.**

Žiadateľ je povinný na poľnohospodárskej pôde, ktorú nevyužíva na poľnohospodársku produkciu vykonávať adekvátne operácie, ktorými sa predíde vysemeneniu burín, t.j. zaburineniu pôdy.

**Poľnohospodárska pôda deklarovaná ako sad, vinohrad alebo chmeľnica je obhospodarovaná; obhospodarovaním sa rozumie viditeľné ošetrovanie výsadby a ošetrovanie medziradia.**

Žiadateľ o platbu je povinný poľnohospodársku pôdu deklarovanú ako sad, vinohrad alebo chmeľnica ošetrovať tzn. strihať, ošetrovať rastliny proti chorobám, škodcom atď. a tiež sa starať o medziradie kosením, alebo pasením a/alebo mulčovaním.

**Obhospodarovaním radov výsadby sa rozumie** ošetrovanie radov výsadby vhodnou technológiou v čase vhodnom pre ošetrovanie, rezom, ochrana proti chorobám škodcom v zmysle špecifík technológie pestovania. Vychádzajúc zo špecifík hospodárenia je termín ošetrovania rôzny. Ošetrovanie stromov sa musí vykonávať podľa pestovateľskej technológie:

**Obhospodarovaním medziradia** **sa rozumie** ošetrovanie medziradia kosením a/alebo pasením a/alebo mulčovaním (pri medziradí s pokryvom trávneho porastu) alebo úhorovaním (mechanicky alebo použitím herbicídov pri ornej pôde v medziradí).

Obhospodarovaním priestoru v radoch medzi výsadbou sa rozumie ošetrovanie kosením a/alebo pasením a/alebo mulčovaním (pri priestore v radoch s pokryvom trávneho porastu) alebo úhorovaním (mechanicky alebo použitím herbicídov pri ornej pôde v radoch medzi stromami).

**Orná pôda v roku podania žiadosti je obhospodarovaná v súlade s agrotechnickou praxou a výrobným zameraním žiadateľa, na dieloch pôdnych blokov žiadateľ pestuje a zberá plodiny uvedené v jednotnej žiadosti v súlade s agrotechnickou praxou.**

Žiadateľ o platbu je povinný pestovať plodiny na ornej pôde v súlade s agrotechnickou praxou tzn. siatie alebo sadenie plodín, starostlivosť o plodiny a zberanie plodín v termínoch podľa agrotechnickej praxe.

**Podmienka je dodržaná** v prípade, ak orná pôda v roku podania žiadosti je obhospodarovaná v súlade s agrotechnickou praxou a výrobným zameraním žiadateľa, na dieloch pôdnych blokov žiadateľ pestuje a zberá plodiny uvedené v jednotnej žiadosti v súlade s agrotechnickou praxou.

**Podmienka je porušená** v prípade, ak orná pôda v roku podania žiadosti nie je obhospodarovaná v súlade s agrotechnickou praxou a výrobným zameraním žiadateľa, na dieloch pôdnych blokov žiadateľ nepestuje a/alebo nezberá plodiny uvedené v jednotnej žiadosti v súlade s agrotechnickou praxou.

Deklarovaná plodina by mala byť pestovaná a zberaná, aby sa napr. nestalo, že prvá kosba lucerny ostane na koreni nepozberaná, alebo obilniny dávno po termíne nepokosené, pričom porast sa zberať mohol. Výnimkou z podmienky je situácia, kedy žiadateľ z objektívnych príčin nemôže plniť, znamená to, že nemôže pôdu obhospodáriť v súlade s agrotechnickou praxou a výrobným zameraním žiadateľa, na dieloch pôdnych blokov žiadateľ pestovať a zberať plodiny uvedené v jednotnej žiadosti v súlade s agrotechnickou praxou.

Podmienky kladené na žiadateľa v časti ochrany vody pred znečistením a odtokom a regulovania používania vôd:

**Ak dochádza k zavlažovaniu je potrebné mať povolenie na čerpanie povrchových a podzemných vôd na zavlažovanie alebo zmluvu so správcom štátnych závlahových sústav.**

Žiadateľ o podporu v prípade, ak používa povrchovú alebo podzemnú vodu na účely zavlažovania, musí mať povolenie príslušného orgánu štátnej správy, resp. uzatvorenú zmluvu o poskytovaní závlahovej vody medzi ním a správcom závlahových sústav v zmysle § 21 ods. 1 písm. h zákona č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v znení neskorších predpisov.

**K prílohe č. 3**

**podmienky dodržiavania krížového plnenia – požiadavky hospodárenia**

**Oblasť „Ochrana voľne žijúcich vtákov“**

**Podmienka:**

**Dodržiavať zákaz poškodzovania a odstraňovania hniezdnych stanovíšť**

Požiadavky kladené na žiadateľa:

Hniezdne stanovište je biotop vtákov, ktorý slúži na rozmnožovanie, t.j. znesenie znášky a výchovu a starostlivosť o mláďatá až do ich opustenia hniezda. Hniezdnym stanovišťom môže byť strom, na ktorom je umiestnené hniezdo, strom, na ktorom sa nachádza dutina, skupina stromov alebo krov. Žiadateľ, ktorý žiada o podporu v chránenom vtáčom území nesmie odstraňovať a poškodzovať tieto hniezdne stanovištia, tzn. zhadzovať hniezda, poškodzovať dutinové stromy, vypilovať tieto stromy. Ak sa pri kontrole zistí uvedená činnosť vykonaná žiadateľom, bude sa to považovať za porušenie požiadavky a bude udelené zníženie platieb, okrem prípadov, kedy sa žiadateľ preukáže, že to nebolo spôsobené ním, prípadne sa preukáže oznámením na polícii, prípadne na orgán štátnej správy, alebo výrub stromu bude povolený rozhodnutím orgánu štátnej správy.

**Podmienka:**

**Dodržiavať v období hniezdenia a vyvádzania mláďat nerušenie hniezdenia vtákov vplyvom agrotechnických opatrení**

Požiadavky kladené na žiadateľa:

Význam použitých pojmov:

Pre účely kontroly dodržiavania uvedených podmienok, ktoré musí podnik dodržiavať sa považuje za:

* **agrotechnické opatrenie**

poľnohospodárska činnosť, ktorá slúži k zhodnocovaniu pôdy, napr. kosenie, orba, mulčovanie, smykovanie, kyprenie, bránenie, podmietanie, kompaktorovanie, valcovanie;

* **obdobie hniezdenia**

doba, počas ktorej sa vtáky pripravujú alebo realizujú hniezdenie, t.j. obdobie toku, prípravy na hniezdenie, rozmnožovania, sedenie na hniezde, starostlivosť o mláďatá a výchova mláďat. Vo všeobecnosti je možné na území Slovenska konštatovať, že obdobie hniezdenia trvá od 1.3. do 30.9. kalendárneho roka;

* **rušenie**

akákoľvek ľudská činnosť, ktorá svojím rozsahom a intenzitou spôsobí zamedzenie hniezdeniu, zničenie hniezdiska, zničenie znášky alebo úhyn mláďat.

Žiadateľ nesmie svojou agrotechnickou činnosťou a opatreniami počas obdobia hniezdenia rušiť hniezdenie vtákov spravidla v období od 1. 3. do 30. 9. kalendárneho roka.

Za dôkaz o rušení sa považuje nález aspoň jedného znaku rušenia z uvádzaných, a to nález:

* opusteného hniezdiska,
* zničeného (rozbitého, rozpadnutého) hniezda (napr. zhodené zo stromu),
* zistenie známok ľudskej aktivity na hniezdnom strome (napr. odtlačky po stúpacích železách, zvyšky lana, stopy v okolí hniezda),
* zvyšky vajec alebo opustená znáška,
* uhynuté, vysilené alebo poranené mláďatá.

Za dodržanie podmienky, teda za dodržanie nerušenia hniezdenia vtákov vplyvom agrotechnických opatrení sa považuje to, ak nebolo vizuálnou kontrolou zistené, že došlo k zamedzeniu hniezdenia, zničeniu hniezdiska, zničeniu znášky alebo úhynu mláďat, prípadne žiadateľ sa preukáže oznámením orgánu štátnej správy o zistení tejto nepovolenej činnosti.

**Podmienka:**

**Dodržiavať zákaz chytania, zraňovania, usmrcovania dospelého vtáčieho jedinca a jeho vývinového štádia a ničenia vajec**

Požiadavky kladené na žiadateľa:

Vysvetlenie pojmov:

* **chytanie, zraňovanie, usmrcovanie dospelého vtáčieho jedinca a jeho vývinového štádia a ničenie vajec**

akákoľvek úmyselná činnosť, ktorá spôsobí vtákom ujmu na zdraví (psychickú alebo fyzickú) priamym kontaktom s človekom.

Podmienky, ktoré musí žiadateľ dodržiavať v oblasti chráneného vtáčieho územia je zákaz: chytania, zraňovania, usmrcovania dospelého živočícha a jeho vývinového štádia a ničenia vajec. Týmto sa rozumie akákoľvek úmyselná činnosť, ktorá spôsobí vtákom ujmu na zdraví (psychickú alebo fyzickú) priamym kontaktom s človekom.

Žiadateľ musí zabrániť, aby na ploche došlo alebo dochádzalo k chytaniu, zraňovaniu, usmrcovaniu dospelého živočícha a jeho vývinového štádia a ničeniu vajec.

Za dôkaz o odchyte, zranení alebo usmrteniu dospelého živočícha a jeho vývinového štádia a ničení vajec sa považuje nález aspoň jedného znaku z uvádzaných, a to nález:

* odchytového zariadenia (pasca, odchytový kôš, železá, a pod.),
* zvyškov vajec (škrupiny),
* uhynutých jedincov,
* poranených jedincov.

Za dodržanie podmienky, teda za dodržanie zákazu chytania, zraňovania, usmrcovania dospelého živočícha a jeho vývinového štádia a ničenia vajec, sa považuje, ak sa počas kontroly nezistili žiadne známky uvedených aktivít na danej lokalite, alebo ak sa žiadateľ preukáže oznámením takejto nepovolenej činnosti príslušnému orgánu štátnej správy.

**Oblasť „Ochrana podzemných vôd pred znečistením niektorými nebezpečnými látkami“**

V oblasti Ochrana podzemných vôd pred znečistením niektorými nebezpečnými látkami ide o nasledovný **zoznam** nebezpečných látok:

* **obsah žúmp na odpadové vody** ( napr. splaškové odpadové vody a vody z dojárne),
* **siláž a silážne šťavy,**
* **hospodárske hnojivá,**
* **priemyselné hnojivá,**
* **prostriedky na ochranu rastlín** – **pesticídy, ropné látky** (pohonné látky a oleje).

Uvedené látky sa môžu nachádzať u žiadateľa v rôznej **forme napr. ako surovina, produkt, obaly, odpad, spotrebný materiál, prípravok**. Konkrétne posúdenie sa vykonáva vizuálnou obhliadkou objektov. **Zisťuje sa skutkový stav** – **t.j.** **prítomnosť týchto látok na farme,** nákup uvedených látok (napr. pesticídy, priemyselné hnojivá, ropné látky - nafta, oleje), produkcia uvedených látok (hospodárske hnojivá, silážne šťavy, obsah žúmp na odpadové vody), aplikácia uvedených látok (pesticídy, priemyselné a hospodárske hnojivá) a ich spôsob uskladnenia.

**Podmienka:**

**Povinnosť viesť v podniku dokumentáciu o nadobudnutí a zaobchádzaní s nebezpečnými látkami.**

Požiadavky kladené na žiadateľa:

Žiadateľ pre dodržanie uvedenej požiadavky musí mať k dispozícii **záznamy** o druhoch látok, ich množstvách, časovej postupnosti zaobchádzania s nimi (od fázy ich vzniku alebo nadobudnutia až po ich spotrebu alebo zneškodnenie), obsahu ich účinných zložiek a ich vlastností najmä vo vzťahu k vodám, k pôdnemu a horninovému prostrediu súvisiacemu s vodou. Ide o skupiny látok, ktoré sú uvedené v zozname.

Záznamy musia obsahovať evidenciu o nákupe, spotrebe a aplikácii pesticídov, hospodárskych (maštaľný hnoj, hnojovica, močovka, hnojovka) i priemyselných hnojív, nákupe PHM – ropných látok (vrátane olejov), internú evidenciu o siláži (v rámci evidencie krmív. Porušenie uvedenej podmienky sa považuje ak tieto záznamy  žiadateľ nevedie.

**Podmienka:**

**Zabrániť priamemu vypúšťaniu látok do podzemných vôd.**

Požiadavky kladené na žiadateľa:

Žiadateľ musí zabrániť úniku látok z objektov, v ktorých sa s týmito látkami zaobchádza ako sú sklady, skladovacie nádrže, skladovacie a manipulačné plochy vo vzťahu k podzemným vodám – ak sú v blízkosti odkryté podzemné vody (bagroviská, štrkoviská a pod.), studne, veľmi priepustné horninové prostredie, ak sa žiadateľ nachádza v chránenej vodohospodárskej oblasti, v ochrannom pásme vodného zdroja alebo kde sa vyskytuje vysoká hladina podzemnej vody.

Žiadateľ musí zabrániť priamemu úniku (vypúšťaniu) látok uvedených v zozname do podzemných vôd, z nádrží, potrubí, skladov, výdajných a stáčacích plôch, manipulačných plôch, havarijných nádrží, žúmp pre splaškové vody,  žúmp pre tekuté hospodárske hnojivá a silážne šťavy a žúmp na odpadové vody z dojárne, alebo prostredníctvom netesností nádrže, alebo z objektov, kde sú uskladnené uvedené látky, ktoré majú vizuálne zistiteľné konštrukčné chyby, (praskliny, opadávanie a porušenie izolácie a iné netesnosti). Za vypúšťanie sa považuje priame vytekanie látok do studní, alebo odkrytých podzemných vôd ako sú napr. štrkoviská, bagroviská.

Za porušenie požiadavky sa považuje vizuálne zistenie vytekania uvedených látok do podzemných vôd.

**Podmienka:**

**Zabrániť nepriamemu vypúšťaniu látok do podzemných vôd.**

Požiadavky kladené na žiadateľa:

Žiadateľ musí zabrániť úniku látok a nepriamemu prenikaniu látok do podzemných vôd cez pôdu z objektov, v ktorých sa s týmito látkami zaobchádza ako sú sklady, skladovacie nádrže, skladovacie a manipulačné plochy vo vzťahu k podzemným vodám.

Žiadateľ musí zabrániť nepriamemu úniku (vypúšťaniu) látok uvedených v zozname do podzemných vôd cez pôdu, z nádrží, potrubí, skladov, výdajných a stáčacích plôch, manipulačných plôch, havarijných nádrží, žúmp pre splaškové vody,  žúmp pre tekuté hospodárske hnojivá a silážne šťavy a žúmp na odpadové vody z dojárne, alebo prostredníctvom netesností nádrže, alebo z objektov, kde sú uskladnené uvedené látky, ktoré majú vizuálne zistiteľné konštrukčné chyby, (praskliny, opadávanie a porušenie izolácie a iné netesnosti).

Za porušenie požiadavky sa považuje vizuálne zistenie nepriameho vypúšťania uvedených látok do podzemných vôd cez pôdu.

**Oblasť „Ochrana životného prostredia a najmä pôdy pri používaní čistiarenských kalov“**

**Podmienka:**

**Odoberať upravený čistiarenský kal len na základe písomnej zmluvy medzi jeho producentom a užívateľom pôdy v súlade a v rozsahu schváleného projektu aplikácie.**

Požiadavky kladené na žiadateľa:

**Upraveným čistiarenským kalom** sa rozumie kal, ktorý prešiel biologickou, chemickou alebo tepelnou úpravou, dlhodobým skladovaním alebo iným vhodným procesom spôsobujúcim významné zníženie jeho fermentačných schopností a zdravotných rizík pre životné prostredie pri jeho využívaní aplikáciou do poľnohospodárskej pôdy a do lesnej pôdy.

**Producentom čistiarenského kalu** sa rozumie právnická osoba alebo fyzická osoba -podnikateľ, ktorá ako pôvodca odpadu čistiarenský kal pri čistení odpadových vôd produkuje.

**Užívateľom** sa rozumie odberateľ čistiarenského kalu alebo dnových sedimentov, užívateľ poľnohospodárskej pôdy alebo lesnej pôdy, spracovateľ čistiarenských kalov alebo dnových sedimentov napríklad vo forme kompostov a iných pestovateľských substrátov.

**Projekt aplikácie** vyhotovený podľa vyhlášky MP SR, ktorou sa ustanovujú podrobnosti o obsahu projektu aplikácie čistiarenského kalu a dnových sedimentov do poľnohospodárskej pôdy a lesnej pôdy.

Žiadateľ môže aplikovať čistiarenský kal alebo dnové sedimenty do poľnohospodárskej pôdy alebo do lesnej pôdy len na základe platnej písomnej zmluvy medzi producentom čistiarenského kalu alebo producentom dnových sedimentov a užívateľom poľnohospodárskej pôdy alebo užívateľom lesnej pôdy. Neoddeliteľnou súčasťou zmluvy je projekt aplikácie čistiarenského kalu alebo projekt aplikácie dnových sedimentov do poľnohospodárskej pôdy alebo do lesnej pôdy s odborným posúdením poverenou organizáciou a Výskumným ústavom pôdoznalectva a ochrany pôdy v prípade, ak čistiarenský kal alebo dnové sedimenty sú aplikované do poľnohospodárskej pôdy, alebo Lesníckym výskumným ústavom vo Zvolene v prípade, ak čistiarenský kal alebo dnové sedimenty sú aplikované do lesnej pôdy.

Aplikáciu čistiarenského kalu alebo dnových sedimentov do poľnohospodárskej pôdy alebo lesnej pôdy môže vykonať podľa schváleného projektu užívateľ pôdy, ktorý preukáže, že má na túto činnosť zodpovedajúcu aplikačnú techniku a zabezpečí pre jej výkon fyzickú osobu, ktorá má skončené stredné odborné vzdelanie, prax najmenej tri roky poľnohospodárskeho, lesníckeho alebo prírodovedeckého smeru.

**Podmienka:**

**Rešpektovať obmedzenia a obdobia zákazu aplikácie čistiarenských kalov**

Požiadavky kladené na žiadateľa:

* Žiadateľ o podporu môže do poľnohospodárskej pôdy alebo do lesnej pôdy aplikovať len   
  upravený čistiarenský kal, v ktorom koncentrácia rizikových látok neprevýši ani v jednom sledovanom ukazovateli medzné hodnoty, ktoré vyhovujú mikrobiologickým kritériám uvedené v prílohe č. 2 zákona 188/2003 Z. z. v znení neskorších predpisov:
* dnové sedimenty, v ktorých koncentrácia rizikových látok neprevýši ani v jednom sledovanom ukazovateli medzné hodnoty určené v prílohe č. 3 zákona 188/2003.

Žiadateľ nesmie do poľnohospodárskej pôdy alebo do lesnej pôdy aplikovať kal zo septikov a z ostatných podobných zariadení na úpravu splaškov a kal z iných čistiarní odpadových vôd.

Obmedzenia aplikácie čistiarenského kalu a dnových sedimentov uvádza § 5 Čl. I zákona 188/2003 Z. z. v znení neskorších predpisov.

Obmedzenia aplikácie čistiarenského kalu a dnových sedimentov.

Žiadateľ môže do poľnohospodárskej pôdy alebo do lesnej pôdy aplikovať len upravený čistiarenský kal s minimálnym 18-percentným obsahom sušiny alebo dnové sedimenty s minimálnym 18-percentným obsahom organických látok v sušine. Upravený čistiarenský kal s nižším obsahom sušiny možno aplikovať len z čistiarní odpadových vôd s ekvivalentným počtom obyvateľov pod 5000. Žiadateľ nesmie aplikovať dnové sedimenty, ak obsahujú skelet väčší ako 0,05 m a iné cudzorodé predmety narušujúce rovnorodosť dnových sedimentov.

Aplikácia čistiarenského kalu a dnových sedimentov je zakázaná do poľnohospodárskej pôdy alebo do lesnej pôdy,

* ktorej hodnota pH je nižšia ako 5,0,
* v ochrannom pásme vodárenských zdrojov I. stupňa a II. stupňa,
* so svahovitosťou nad 12o,
* ak hladina podzemnej vody je menej ako 0,5 m od povrchu pôdy,
* ak hĺbka poľnohospodárskej pôdy je menšia ako 0,6 m,
* ak hĺbka lesnej pôdy je menšia ako 0,4 m,
* ak je zamokrená, pokrytá vrstvou snehu nad 0, 05 m alebo zamrznutá do hĺbky 0,1 m a viac.

Aplikácia čistiarenského kalu a dnových sedimentov je zakázaná na:

* trvalé trávne porasty alebo krmoviny na ornej pôde, ak by sa mala tráva spásať alebo krmoviny zberať skôr, ako uplynie päť týždňov od aplikácie,
* poľnohospodársku pôdu, na ktorej sa práve pestuje ovocie a zelenina okrem ovocných stromov,
* poľnohospodársku pôdu určenú na pestovanie ovocia a zeleniny, ktorých zberané časti sú v priamom kontakte s pôdou a konzumujú sa surové, a to desať mesiacov pred zberom úrody a počas samotného zberu.

Porušenie uvedených podmienok vedie k stanoveniu zníženia platieb.

**Podmienka:**

**Zasielať Výskumnému ústavu pôdoznalectva a ochrany pôdy a Ústrednému kontrolnému a skúšobnému ústavu poľnohospodárskemu do 15 dní oznámenia o dodávke čistiarenského kalu po jeho aplikácii do pôdy.**

Požiadavky kladené na žiadateľa:

Žiadateľ je povinný písomne oznámiť Výskumnému ústavu pôdoznalectva a ochrany pôdy a Ústrednému kontrolnému a skúšobnému ústavu do 15 dní po aplikácii čistiarenského kalu alebo dnových sedimentov, že boli aplikované podľa prílohy č.9. zákona 188/2003 Z. z. v zn.n.p..

**Podmienka:**

**Viesť evidenciu o mieste aplikácie a množstve celkových dávok čistiarenských kalov za kalendárny rok.**

Požiadavky kladené na žiadateľa:

Žiadateľ je povinný viesť evidenciu o mieste a množstve dávok čistiarenského kalu alebo dnových sedimentov za kalendárny rok, uschovávať ju najmenej desať rokov a sprístupniť na požiadanie kontrolnému ústavu. Ak žiadateľ evidenciu nevedie je to porušenie požiadavky a následne bude stanovené zníženie platieb.

**Oblasť „Ochrana vôd pred znečistením dusičnanmi z poľnohospodárskych zdrojov“**

**Podmienka:**

**Dodržiavať požiadavky objemu skladovacích kapacít pre jednotlivé druhy hospodárskych hnojív v zmysle vyhlášky MP SR č. 199/2008 Z. z.**

Požiadavky kladené na žiadateľa:

Charakteristika pojmov:

**Maštaľný hnoj**: zmes tuhých a kvapalných výkalov hospodárskych zvierat s podstielkou po prekonaní rozkladných procesov rozličných stupňov:

**čerstvý a slabo rozložený** – slama si zachováva svoju pôvodnú formu a určitú pevnosť

**polorozložený** – slama nadobúda tmavohnedú farbu, stráca svoju pôvodnú pevnosť a ľahko sa trhá (vhodný na aplikovanie do pôdy)

**rozložený** – slama stratila svoju pôvodnú štruktúru, je ťažko identifikovateľná

(vhodný na aplikovanie na TTP)

**mrva** – kyprá, zemitá rovnorodá hmota

**Močovka**: sčasti rozložený moč hospodárskych zvierat zriedený splachovou vodou.

**Hnojovica**: zmes kvapalných a  tuhých výkalov hospodárskych zvierat neobsahujúca žiadne vedľajšie látky (slama, rašelina, piliny a iné), môže byť sčasti zriedená splachovou vodou.

**Hnojovka**: šťava z uskladneného maštaľného hnoja.

Žiadateľ musí zosúladiť skladovacie priestory so skutočnou produkciou hnoja v podniku za obdobie

a) šiestich mesiacov pri vyvážke hnoja dvakrát ročne,   
b) 12 mesiacov pri vyvážke jedenkrát ročne.

Toto sa nevzťahuje na tuhé hospodárske hnojivá uložené na poľnohospodárskej pôde pred ich použitím s výnimkami ustanovenými osobitným predpisom. Tiež sa to nevzťahuje na pastevný spôsob chovu zvierat, ktorý trvá celoročne alebo sezónne. Vyžaduje sa však písomné potvrdenie chovateľa zvierat, že akékoľvek aj malé množstvo hospodárskych hnojív z prístreškov zvierat bolo využité spôsobom nepoškodzujúcim životné prostredie.

Zásobníky na uskladnenie hnojovice majú mať objem na štvormesačnú produkciu v podniku, pri močovke je potrebný objem na trojmesačnú produkciu. Pri prevádzkovaných zásobníkoch nie je prípustný prítok povrchových vôd.

Ak sú hospodárske zvieratá chované na pasienku prevažnú časť roka, kapacita zásobníkov na kvapalné hospodárske hnojivá musí pokryť minimálne obdobie zákazu aplikácie na poľnohospodársku pôdu a dobu ustajnenia zvierat v maštali.

Ustajnenie na hlbokej podstielke nevyžaduje skladovacie priestory, ak je preukázané, že hospodárske hnojivo bolo využité tak, aby nebolo poškodené životné prostredie.

Kapacita skladovacích priestorov na maštaľný hnoj a kapacita nádrží na kvapalné hospodárske hnojivá musia **podľa odseku 1 §4 vyhlášky MPSR č. 199/2008** presahovať objem produkcie hospodárskych hnojív v čase, keď je ich aplikácia zakázaná, pričom v podmienkach s nízkym a stredným stupňom obmedzenia aplikácie dusíka má skladovacia kapacita hnojovice postačovať na štyri mesiace a močovky na tri mesiace. Pri vysokom stupni obmedzenia, ak podiel poľnohospodárskej pôdy presahuje polovicu výmery farmy, sa skladovacia kapacita predlžuje o jeden mesiac.

Skladovacie priestory, hnojiská tuhých hospodárskych hnojív musia byť nepriepustné a vybavené zásobníkmi na hnojovku, ktorých kapacita sa vypočíta podľa prílohy č. 2. uvedenej vyhlášky. Skladovacie nádrže kvapalných hospodárskych hnojív musia byť vybavené bezpečnostným mechanizmom proti preplneniu a musia byť zabezpečené proti prítoku povrchových vôd alebo

prítoku z iných zdrojov.

Z maštalí a výbehov hospodárskych zvierat a zo skladov hnojív a hospodárskych hnojív sa do ich okolia nesmú rozptyľovať ani vytekať žiadne škodlivé látky.

Tuhé hospodárske hnojivá a kompost možno voľne skladovať na poľnohospodárskej pôde, ak nehrozí znečistenie povrchových vôd alebo podzemných vôd, najviac deväť mesiacov od prvej navážky hnoja, ktorá musí byť evidovaná v evidencii hnojív. Ďalšie skladovanie na tom istom mieste je možné až po štyroch rokoch trvalého využívania. Skládka tuhého hospodárskeho hnojiva musí byť priebežne ošetrovaná a musí byť oboraná hlbokou brázdou.  
  
Voľne skladovať tuhé hospodárske hnojivá je zakázané na poľnohospodárskej pôde:

* s vysokým stupňom obmedzenia aplikácie hnojív s obsahom dusíka,
* trvalo zamokrenej,
* s vysokou hladinou podzemnej vody nad 0, 6 m, a to aj dočasne,
* na svahu so sklonom nad 3o,
* v inundačnom území vodného toku,
* na území v okolí odkrytých podzemných vôd určenom orgánom štátnej vodnej správy.

**Podmienka:**

**Dodržiavať podmienku umiestnenia dočasnej voľnej skládky na poľnohospodárskej pôde so svahovitosťou do 3° s vylúčením produkčných blokov s vysokým stupňom obmedzenia.**

Požiadavky kladené na žiadateľa:

Žiadateľ môže voľne skladovať tuhé hospodárske hnojivá a kompost na poľnohospodárskej pôde, ak nehrozí znečistenie povrchových vôd alebo  podzemných vôd, najviac deväť mesiacov od prvej navážky hnoja, ktorá musí byť evidovaná v predpísanej evidencii hnojív. Ďalšie skladovanie na tom istom mieste je možné až po štyroch rokoch trvalého využívania. Skládka hnojiva musí byť priebežne ošetrovaná a musí byť oboraná hlbokou brázdou.

Žiadateľ nesmie voľne skladovať hnojivá na poľnohospodárskej pôde:

* s vysokým stupňom obmedzenia aplikácie hnojív s obsahom dusíka,
* trvalo zamokrenej,
* s vysokou hladinou podzemnej vody nad 0,6 m, a to aj dočasne,
* na svahu so sklonom nad 3°,
* v inundačnom území vodného toku,
* na území v okolí odkrytých podzemných vôd stanovenom orgánom štátnej vodnej správy.

**Podmienka:**

**Dodržiavať maximálne 9 mesačnú skladovaciu lehotu maštaľného hnoja na voľnej skládke od prvej navážky.**

Požiadavky kladené na žiadateľa:

Žiadateľ môže tuhé hospodárske hnojivá a kompost voľne skladovať na poľnohospodárskej pôde, ak nehrozí znečistenie povrchových vôd alebo  podzemných vôd, najviac deväť mesiacov od prvej navážky hnoja, ktorá musí byť evidovaná v predpísanej evidencii hnojív. Ďalšie skladovanie na tom istom mieste je možné až po štyroch rokoch trvalého využívania. Skládka hnojiva musí byť priebežne ošetrovaná a musí byť oboraná hlbokou brázdou.

**Podmienka:**

**Dodržiavať odstup v nárazníkových zónach 10 m od brehovej čiary vodného toku alebo od zátopovej čiary vodnej nádrže a hranice ochranného pásma I. stupňa zdroja podzemnej vody.**

Požiadavky kladené na žiadateľa:

Žiadateľ musí dodržovať odstup pri aplikácii hnojív v nárazníkových zónach 10 m odbrehovej čiary vodného toku alebo od zátopovej čiary vodnej nádrže a hranice ochranného pásma I. stupňa zdroja podzemnej vody. *Z*átopová čiara je priesečnica umelo vzdutej maximálnej vodnej hladiny s terénom. Vzdialenosť sa ráta od tzv. brehovej čiary, ktorá je od kolmice brehu na povrch vody, to znamená, že ak je okolo vodného toku alebo zdroja vytvorený 10 m pás (resp. väčšie územie) krovín, trávy, inundačné územie, ktoré obhospodarujú vodohospodári, žiadateľ už nemusí dodržať ďalších 10 m bez používania hnojív).

**Podmienka:**

**Viesť presnú prvotnú evidenciu o striedaní plodín, agrotechnike a hnojení pozemkov**

Požiadavky kladené na žiadateľa:

Žiadateľ je povinný viesť trvalú evidenciu o príjme a opoužití hnojív, čistiarenských kalov, dnových sedimentov a ďalších látok organického pôvodu (ďalej len „sekundárne zdroje živín“) do poľnohospodárskej pôdy alebo lesných pozemkov.

Žiadateľ vedie evidenciu o množstve, druhu a čase použitia hnojív, sekundárnych zdrojov živín podľa rozlohy pozemkov, pestovaných plodín, výšky dosiahnutých úrod a roku aplikácie. Na lesnej pôde sa evidencia vedie podľa lesných škôlok, porastov určených na produkciu semena, energetických porastov, plantáží vianočných stromčekov. Uchováva sa najmenej 10 rokov.

Žiadateľ je povinný z podkladov evidencie o použití hnojív, sekundárnych zdrojov živín a dosiahnutých úrodách podľa pozemkov a plodín každoročne spracovávať bilanciu  pôdnej organickej hmoty a bilanciu živín. Na požiadanie kontrolného ústavu sú povinní bezodkladne predložiť dokumentáciu na preverenie.

Vedenie a uchovávanie evidencie musí byť od doby, keď  žiadateľ dostal z PPA podporu (rok 2004). Ak je veľký pôdny blok využívaný 2 – 3 plodinami, je potrebné viesť evidenciu na každú plodinu zvlášť. Povinnosť spracovania bilancie živín a humusu pre poľné plodiny pestované na ornej pôde (ako súčasť knihy honov) je od 1.1.2006.

**Podmienka:**

**Podnik je povinný vypracovať a dodržiavať program používania hnojív s obsahom dusíka. Koeficienty pre výpočet množstva vyprodukovaného dusíka sú uvedené v prílohe 4 nariadenia 488/2010.**

Požiadavky kladené na žiadateľa:

Žiadateľ má povinnosť vypracúvať plán hnojenia v zmysle v § 6 ods. 9  vyhlášky č. 199/2008 Z. z.. Program používania hnojív s obsahom dusíka sa spracúva ako súčasť plánu hnojenia každoročne do 15.februára kalendárneho roka.

Plán hnojenia musí obsahovať:

**Grafická časť** sa spracúva na podklade ortofotomáp s vyznačenými produkčnými blokmi a dielmi, na ktorých sa vyznačia:

* hranice jednotlivých pozemkov (rozdelené hony), ich výmera, pri TTP aj intenzita zaťaženia hospodárskymi zvieratami (VDJ) na hektár, svahovitosť označená šípkou s číselným udaním sklonu v stupňoch, vodné plochy, vodné zdroje a iné,
* na mape sa určia plochy, na ktorých je vylúčené / zakázané hnojenie (aplikácia kalov a odpadov) podľa stanovených obmedzení,

**Textová časť:**

* identifikačné údaje subjektu, celková výmera pôdy, z toho orná pôda, trvalé trávne porasty, trvalé kultúry, lokalizácia území zvláštnej ochrany,
* stavy chovov hosp. zvierat prepočítané na VDJ, spôsoby ustajnenia, pasenia a košarovania,
* z bilancie ročnej produkcie hospodárskych hnojív sa vypočíta produkcia N, ktorá sa zosúladí so stanoveným obmedzením 170 kg N na hektár v hospodárskom roku, určiť využitie prípadných bilančných prebytkov dusíka hospodárskych hnojív,
* z bilancie dusíka z chovov zvierat možno odpočítať 30 % strát v chovoch s podstielkou a 10 % bez podstielky,
* bilancia skladovacích kapacít,
* evidenčné podklady o nákupe hnojív.

**Obsah živín v hospodárskych hnojivách, upravenom kale a organických   
a organicko - minerálnych hnojivách v kg . t-1**

|  |  |  |  |
| --- | --- | --- | --- |
| Hnojivo | Obsah živín v kg . t-1 hospodárskeho hnojiva, upraveného kalu a organického  a organicko - minerálneho hnojiva | | |
| ***dusík (N)*** | ***fosfor (P)*** | ***draslík (K)*** |
| Maštaľný hnoj | 4,2 | 1,1 | 5,0 |
| Hnojovica  hov. dobytka | 3,0 | 0,7 | 4,2 |
| Hnojovica ošípaných | 5,0 | 1,3 | 1,9 |
| Ovčí hnoj | 7,6 | 3,0 | 7,0 |
| Konský trus | 5,8 | 2,8 | 5,0 |
| Hydinový trus | 10,0 | 2,4 | 4,2 |
| Močovka a hnojovka | 2,5 | 0,0 | 3,7 |
| Upravený kal | 6,0 | 3,5 | 0,7 |
| Kompost  *(organické a organicko minerálne hnojivá)* | 7,0 | 1,7 | 2,1 |
| Vyfermentované zvyšky z výroby biopalív | Podľa výsledkov analýz aplikovaného produktu | | |

**Podmienka:**

**Rešpektovať zákaz hnojenia v termíne od 15.11. do 15.2. a pri skorom jarnom prihnojovaní ozimín v termíne od 1.2. v dávke do 60 kg dusíka/ha s dodržiavaním pôdnych a klimatických obmedzení (príloha č. 4 NV č. 488/2010).**

Požiadavky kladené na žiadateľa:

Žiadateľ v  zraniteľných oblastiach nesmie aplikovať anorganické dusíkaté hnojivá a kvapalné hospodárske hnojivá s obsahom dusíka v období od 15. novembra do 15. februára kalendárneho roka, pričom skoré jarné prihnojenie ozimných plodín v dávke do 60 kg N.ha-1 je povolené od 1. februára, ak nie sú obmedzujúce pôdne a klimatické podmienky, a to zamokrené alebo dočasne zamokrené pôdy súvislou vrstvou vody, poľnohospodárske pôdy zamrznuté do hĺbky 8 cm a viac alebo na pôdy pokryté vrstvou snehu nad 5 cm bez ohľadu na kalendárne obmedzenia.

Zákaz je ustanovený aj v § 10 ods.4 zákona č. 136/2000 Z. z. o hnojivách v znení jeho zmien a doplnení vykonaných zákonom č. 555/2004 Z. z. a zákonom č. 202/2008 Z. z. V zraniteľných oblastiach je zakázané aplikovať anorganické dusíkaté hnojivá a kvapalné hospodárske hnojivá v období od 15. novembra do 15. februára kalendárneho roka, pričom skoré jarné prihnojenie ozimných plodín dusíkom v dávke do 60 kg.ha-1 je povolené od 1. februára, ak nie sú obmedzujúce pôdne a klimatické podmienky, a to zamokrené pôdy alebo dočasne zamokrené pôdy súvislou vrstvou vody, poľnohospodárske pôdy zamrznuté do hĺbky 8 cm a viac alebo pôdy pokryté vrstvou snehu nad 5 cm, a to bez ohľadu na kalendárne obmedzenia.

Zákaz je ustanovený v § 2 ods.2 vyhlášky MP SR č.199/2008 , ktorou sa ustanovuje Program poľnohospodárskych činností vo vyhlásených zraniteľných oblastiach.

**Podmienka:**

**Dodržiavať požiadavku neaplikovania hnojív s obsahom dusíka na pôdu: zamrznutú (viac ako 8 cm do hĺbky), zasneženú (vyššia vrstva snehu ako 5 cm) resp. zamokrenú súvislou vrstvou vody.**

Požiadavky kladené na žiadateľa:

Žiadateľ má zakázané v zraniteľných oblastiach aplikovať anorganické dusíkaté hnojivá a kvapalné hospodárske hnojivá v období od 15. novembra do 15. februára kalendárneho roka, pričom skoré jarné prihnojenie ozimných plodín dusíkom v dávke do 60 kg.ha-1 je povolené od 1. februára, ak nie sú obmedzujúce pôdne a klimatické podmienky, a to zamokrené pôdy alebo dočasne zamokrené pôdy súvislou vrstvou vody, poľnohospodárske pôdy zamrznuté do hĺbky 8 cm a viac alebo pôdy pokryté vrstvou snehu nad 5 cm, a to bez ohľadu na kalendárne obmedzenia. Zákaz hnojenia je uvedený v § 10 ods. 3  zákona č.136/2000 a vyhlášky č.199/2008 v §3 ods. 2.

**Podmienka:**

**Dodržiavať požiadavku aplikácie maximálne povolenej dávky 170 kg/ha/rok celkového dusíka z hospodárskych hnojív (príloha č. 4 NV č. 488/2010)..**

Požiadavky kladené na žiadateľa:

Žiadateľ nesmie v zmysle § 6 ods. 2 vyhlášky č. 199/2008 Z. z., hnojením hospodárskymi hnojivami  v podniku prevýšiť dávku celkového dusíka 170 kg.ha-1 poľnohospodárskej pôdy za rok v zraniteľnej oblasti.  Ide približne o dávku 40 t maštaľného hnoja, 56 t hnojovice hovädzieho dobytka, resp. 36 t.ha-1 hnojovice ošípaných. Obsahy  živín v kg/t hospodárskych hnojív sú uvedené v tabuľkovej prílohe k vyhláške č. 199/2008 Z. z.

Exkrementy zvierat na pasienku sa započítavajú do tohto limitu. Do li­mi­tu sa nezapočítava dusík pozberových zvyškov rastlín alebo vedľajších produktov plodín, ak boli zaorané do poľnohospodárskej pôdy.

**Oblasť „Ochrana biotopov, voľne žijúcich vtákov a voľne rastúcich rastlín“**

**Podmienka:**

**Zabezpečovať dodržiavanie zákazu odstraňovania prírodných elementov (krajinné prvky na ornej pôde ako sú solitér, skupina stromov, mokraď a medza.**

Požiadavky kladené na žiadateľa:

Za prírodný element sa považuje významný krajinný prvok, solitér, skupina stromov, mokraď a medza Za dodržiavanie zákazu odstraňovania prírodných elementov sa považuje, ak žiadateľ dodržiava zákaz odstraňovania prírodných elementov alebo dodržiava podmienky určené rozhodnutím orgánu ochrany prírody.

Nie je možné odstraňovať mokrade, jednotlivé stromy alebo líniovú výsadbu stromov a krovín.

Uvedené činnosti sa nebudú považovať za porušenie požiadavky v prípade, ak žiadateľ predloží oznámenie polícii, alebo príslušnému orgánu štátnej správy, alebo sa preukáže povolením alebo rozhodnutím príslušného orgánu štátnej správy.

**Podmienka:**

**Zabezpečovať dodržiavanie zákazu zasahovať do biotopu Európskeho významu, ktorým je možné biotop poškodiť alebo zničiť.**

Požiadavky kladené na žiadateľa:

Žiadateľ nesmie v biotopoch európskeho významu vypaľovať porast, vykonávať žiadne rekultivácie alebo meliorácie. Žiadateľ nesmie biotopy európskeho významu poškodzovať navážkami anorganického, alebo organického materiálu. Nesmie vykonávať také činnosti, ktorými môže dôjsť k zasahovaniu, znehodnoteniu resp. zničeniu biotopov v ÚEV. Ide napr. o poškodenie biotopu rozorávaním, dosievaním porastu, skládkovaním a pod. Uvedené činnosti sa nebudú považovať za porušenie požiadavky v prípade, ak žiadateľ predloží oznámenie polícii, alebo príslušnému orgánu štátnej správy, alebo sa preukáže povolením alebo rozhodnutím príslušného orgánu štátnej správy.

**Oblasť „Identifikácia a registrácia ošípaných“**

**Podmienka:**

**Dodržiavať povinnosť registrácie chovu ošípaných**

Požiadavky kladené na žiadateľa:

Povinnosť registrácie chovu vyplýva na základe zákona č.39/2007 Z.z. o veterinárnej starostlivosti v znení neskorších predpisov a súvisiacej legislatívy, nariadenia vlády SR č.305/2003 Z.z. v znení neskorších predpisov. Ak chovateľ chová 2 a viac kusov ošípaných (rozhodnutie Komisie č. 80/2006) musí byť chovateľ zaregistrovaný pred začatím chovu a pred prvým premiestnením v Centrálnej evidencii hospodárskych zvierat (ďalej len „CEHZ“).

**Podmienka:**

**Dodržiavať povinnosť vedenia registra chovu ošípaných.**

Požiadavky kladené na žiadateľa:

Žiadateľ, ktorý je vlastník, držiteľ ošípaných, je povinný viesť register chovu ošípaných podľa platnej legislatívy nariadenia vlády SR č. 305/2003 Z. z. v znení neskorších predpisov - podrobnosti stanovuje príloha č. 7 vyhlášky MP SR č. 407/2007 Z. z..

**Podmienka:**

**Zaznamenať všetky údaje v registri chovu ošípaných podľa vyhlášky MP SR č. 407/2007 Z. z..**

Požiadavky kladené na žiadateľa:

Žiadateľ, ktorý je vlastník, držiteľ ošípaných je povinný viesť predpísanú evidenciu v registri chovu ošípaných v zmysle platnej legislatívy, zo zákona č.39/2007 Z. z. o veterinárnej starostlivosti v znení neskorších predpisov a súvisiacej legislatívy, nariadenia vlády SR č. 305/2003 Z. z. v znení neskorších predpisov.

**Podmienka:**

**Dodržiavať zásadu označenia ošípanej v čo najskoršom čase po narodení, (najneskôr však pred presunom), jednou ušnou značkou resp. tetovaním alebo po zistení straty resp. nečitateľnosti ušnej značky.**

Požiadavky kladené na žiadateľa:

Žiadateľ, ktorý je vlastník, držiteľ zvierat je povinný identifikovať a označiť ošípané v zmysle platnej legislatívy nariadenia vlády SR č. 305/2003 Z. z. v znení neskorších predpisov a vyhlášky MP SR č.407/2007 Z. z..

**Podmienka:**

**Dodržiavať povinnosť hlásenia každej zmeny v chove ošípaných do Centrálnej evidencie hospodárskych zvierat (CEHZ) do desiateho dňa nasledujúceho mesiaca.**

Požiadavky kladené na žiadateľa:

Žiadateľ, ktorý je vlastník, držiteľ zvierat je povinný hlásiť každú zmenu narodenie, úhyn, presun zvierat z podniku do podniku v chove ošípaných v zmysle platnej legislatívy (podľa § 9 vyhlášky MP SR č.407/2007 Z. z.).

**Podmienka:**

**Dodržiavať povinnosť archivácie registra chovu ošípaných po dobu najmenej 3 rokov.**

Požiadavky kladené na žiadateľa:

Žiadateľ je povinný archivovať register chovu ošípaných v zmysle § 4 ods. 3 nariadenia vlády SR č. 305/2003 Z. z. o identifikácii a registrácii zvierat v znení neskorších predpisov.

**Oblasť „Identifikácia a registrácia hovädzieho dobytka“**

**Podmienka:**

**Dodržiavať povinnosť vedenia individuálneho registra chovu hovädzieho dobytka.**

Požiadavky kladené na žiadateľa:

Žiadateľ, ktorý je vlastník, držiteľ zvierat je povinný viesť individuálny register hovädzieho dobytka (HD) na základe zákona č.39/2007 Z. z. o veterinárnej starostlivosti v znení neskorších predpisov, nariadenia Európskeho parlamentu a Rady (ES) č.1760/2000 (článok 7) a nariadenia Komisie (ES) č.911/2004 (článok 8), podrobnosti určuje vyhláška MP SR č.372/2007 Z. z.*.* Register chovu má mať formát v zmysle platnej legislatívy vyhláška MP SR č.372/2007 Z. z..

**Podmienka:**

**Zaznamenávať všetky údaje v individuálnom registri chovu HD podľa platnej legislatívy**

Požiadavky kladené na žiadateľa:

Žiadateľ, ktorý je vlastník, držiteľ zvierat je povinný zaznamenávať všetky údaje v individuálnom registri HD na základe zákona č. 39/2007 Z. z. o veterinárnej starostlivosti v znení neskorších predpisov, nariadenia Európskeho parlamentu a Rady (ES) č.1760/2000 (článok 7) a nariadenia Komisie (ES) č. 911/2004 (článok 8), podrobnosti určuje vyhláška MP SR č.372/2007 Z. z..

**Podmienka:**

**Dodržiavať zásadu označovania hovädzieho dobytka dvomi originálnymi plastovými ušnými značkami do 72 hodín po narodení alebo do 20 dní po vykonanej kontrole pri dovoze z tretej krajiny, ale najneskôr pred premiestňovaním do ďalšieho chovu alebo po zistení straty alebo nečitateľnosti ušnej značky.**

Požiadavky kladené na žiadateľa:

Žiadateľ, ktorý je vlastník, držiteľ zvierat je povinný zabezpečiť identifikáciu a označenie HD na základe zákona č. 39/2007 Z. z. o veterinárnej starostlivosti v znení neskorších predpisov, nariadenia Európskeho parlamentu a Rady ES č.1760/2000 (článok 4), podrobnosti určuje vyhláška MP SR č.372/2007 Z. z..

**Podmienka:**

**Dodržiavať povinnosť hlásenia každej zmeny v chove HD do Centrálnej evidencie hospodárskych zvierat do 7 dní odo dňa zmeny.**

Požiadavky kladené na žiadateľa:

Žiadateľ, ktorý je vlastník, držiteľ zvierat je povinný viesť predpísanú evidenciu HD a hlásiť príslušnému orgánu všetky zmeny, narodenie, úhyn a pohyby do podniku a z podniku na základe zákona č. 39/2007 Z. z. o veterinárnej starostlivosti v znení neskorších predpisov, nariadenia Európskeho parlamentu a Rady (ES) č.1760/2000 (článok 7) a nariadenia Komisie (ES) č. 911/2004 (článok 8), podrobnosti určuje vyhláška MP SR č.372/2007 Z. z..

**Podmienka:**

**Dodržiavať povinnosť sprevádzania zvierat jeho pasom pri presunoch (či už v rámci členskej krajiny, EÚ resp. tretích krajín).**

Požiadavky kladené na žiadateľa:

Žiadateľ, ktorý je vlastník, držiteľ zvierat je povinný viesť predpísanú evidenciu HD na základe zákona č. 39/2007 Z. z. o veterinárnej starostlivosti v znení neskorších predpisov a musí zaistiť, aby pas sprevádzal zviera v súlade s nariadením Európskeho parlamentu a Rady (ES) č.1760/2000 (článok 7) , podrobnosti určuje vyhláška MP SR č.372/2007 Z. z..

**Podmienka:**

**Dodržiavať povinnosť archivácie individuálneho registra HD po dobu najmenej 3 rokov.**

Požiadavky kladené na žiadateľa:

Žiadateľ, ktorý je vlastník, držiteľ zvierat je povinný archivovať individuálny register HD po dobu najmenej 3 rokov na základe zákona č. 39/2007 Z. z. o veterinárnej starostlivosti v znení neskorších predpisov, nariadenia Európskeho parlamentu a Rady ES č.1760/2000.

**Oblasť „Identifikácia a registrácia oviec a kôz“**

**Podmienka:**

**Dodržať povinnosť vedenia individuálneho registra oviec a kôz.**

Požiadavky kladené na žiadateľa:

Žiadateľ, ktorý je vlastník, držiteľ zvierat je povinný viesť individuálny register oviec, kôz na základe zákona č. 39/2007 Z. z. o veterinárnej starostlivosti v znení neskorších predpisov, nariadenia Rady (ES) č.21/2004 (článok 5), podrobnosti stanovuje vyhláška MP SR č.371/2007 Z. z. v súvislosti s platnou legislatívou (§ 9 vyhlášky MP SR č.371/2007 Z. z.).

Žiadateľ môže viesť register manuálne alebo v elektronickej forme. Formát musí byť v zmysle platnej legislatívy.

**Podmienka:**

**Zaznamenávať všetky údaje v individuálnom registri chovu oviec a kôz.**

Požiadavky kladené na žiadateľa:

Žiadateľ, ktorý je vlastník, držiteľ zvierat je povinný viesť predpísanú evidenciu oviec a kôz na základe zákona č. 39/2007 Z. z. o veterinárnej starostlivosti v znení neskorších predpisov, podrobnosti stanovuje vyhláška MP SR č.371/2007 Z. z.. Register musí byť vyplňovaný podľa požiadaviek platnej legislatívy a musia byť v ňom zaznamenávané všetky potrebné údaje.

**Podmienka:**

**Dodržiavať zásadu označovania oviec a kôz v priebehu 6 mesiacov po narodení, pred presunom resp. v priebehu do 14 dní po dovoze z tretej krajiny – po skončení izolácie (evidencia v rámci EÚ je rovnocenná), alebo po zistení straty, resp. nečitateľnosti ušnej značky : dvoma plastovými ušnými značkami, jednou plastovou ušnou značkou a elektronickým identifikátorom, jednou plastovou značkou len ovce a kozy do 12 mesiacov, ktoré sú určené na jatočné účely v Slovenskej republike, alebo iným spôsobom len ovce alebo kozy, ktoré nemožno označiť plastovou ušnou značkou zo zdravotných alebo z iných dôvodov (takto označené ovce alebo kozy nie sú určené na obchod v Európskom spoločenstve).**

Požiadavky kladené na žiadateľa:

Žiadateľ, ktorý je vlastník, držiteľ zvierat je povinný zabezpečiť identifikáciu oviec a kôz na základe zákona č. 39/2007 Z. z. o veterinárnej starostlivosti v znení neskorších predpisov, nariadenia Rady (ES) č.21/2004 (článok 4), podrobnosti stanovuje vyhláška MP SR č.371/2007 Z. z. v znení neskorších presdpisov.

**Podmienka:**

**Dodržiavať povinnosť hlásenia každej zmeny v chove oviec a kôz do Centrálnej evidencie hospodárskych zvierat do 7 dní odo dňa zmeny.**

Požiadavky kladené na žiadateľa:

Žiadateľ, ktorý je vlastník, držiteľ zvierat je povinný hlásiť každú zmenu v chove oviec a kôz ako je narodenie, úhyn, presun zvierat na základe zákona č. 39/2007 Z. z. o veterinárnej starostlivosti v znení neskorších predpisov, nariadenia Rady (ES) č.21/2004 (článok 8), podrobnosti stanovuje vyhláška MP SR č.371/2007 Z. z..

**Podmienka:**

**Dodržiavať povinnosť archivácie individuálneho registra oviec a kôz po dobu najmenej 3 rokov.**

Požiadavky kladené na žiadateľa:

Žiadateľ, ktorý je vlastník, držiteľ zvierat je povinný viesť predpísanú evidenciu oviec a kôz na základe zákona č. 39/2007 Z. z. o veterinárnej starostlivosti v znení neskorších predpisov, nariadenia Rady (ES) č.21/2004 (článok 5), podrobnosti stanovuje vyhláška MP SR č.371/2007 Z. z v zmysle platnej legislatívy. Žiadateľ je povinný viesť archiváciu individuálneho registra oviec a kôz po dobu najmenej 3 rokov. Archivácia registra chovu ošípaných je predpísaná v článku č. 5 ods. 3 nariadenia Rady (ES) č. 21/2004 o identifikácii a registrácii zvierat v znení neskorších predpisov.

**Oblasť „Používanie prípravkov na ochranu rastlín“**

**Podmienka:**

**Používať prípravky na ochranu rastlín registrované (§ 3 ods. 1 písm. c zákona 193/2005 Z. z.) v Slovenskej republike a aplikovať ich podľa údajov uvedených na etikete výrobku.**

Žiadateľ, ktorý používa prípravky na ochranu rastlín, je povinný používať prípravky registrované v Slovenskej republike, ktoré sú uvedené v Zozname registrovaných prípravkov na ochranu rastlín a iných prípravkov pre daný rok, podľa návodu, ktorý je uvedený na etikete, alebo podľa priloženého návodu na použitie. To znamená dodržanie rozsahu použitia na plodiny a proti škodlivým organizmom uvedeným na etikete a použitie správneho dávkovania na jednotku plochy (ha). Fyzické osoby - podnikatelia a právnické osoby musia viesť evidenciu nákupu, spotreby, spôsobu likvidácie obalov a nespotrebovaných prípravkov na ochranu rastlín v zmysle platnej legislatívy (zákon 193/2005 Z. z.).

**Oblasť „Zákaz používania určitých látok s hormonálnym alebo tyrostatickým účinkom a beta – agonistov pri chove hospodárskych zvierat“**

**Podmienka:**

**Zákaz podávania látok uvedených v prílohe č.1 a 2 k nariadeniu vlády SR č.609/2008 Z. z. hospodárskym zvieratám na produkciu potravín alebo zvieratám akvakultúry.**

Žiadateľ nesmie:

- podávať látky uvedené v prílohe č.1 nariadenia vlády SR č.609/2008 Z. z. (Zoznam A – zakázané látky: tyreostatické látky, stilbény, deriváty stilbénov, ich soli a estery, estradiol 17β a jeho esterové deriváty; Zoznam B – zakázané látky s výnimkami: beta-agonisty)

- dočasne podávať látky uvedené v prílohe č.2 nariadenia vlády SR č.609/2008 Z.z. (látky s estrogénnym účinkom s výnimkou 17β estradiolu a jeho esterových derivátov, s androgénnym a gestagénnym účinkom)

Existujú určité výnimky z dôvodu liečebného ošetrenia a z dôvodu zootechnického ošetrenia, ktoré sú uvedené v § 4 a § 5 nariadenia vlády SR č. 609/2008 Z. z. To znamená, že:

- registrované prípravky obsahujúce beta - agonisty predpísané veterinárnym lekárom môžu byť podané veterinárnym lekárom, alebo farmárom pod jeho dohľadom koňovitým a spoločenským zvieratám

- registrované prípravky obsahujúce beta – agonisty predpísané veterinárnym lekárom môžu byť podané veterinárnym lekárom na indukciu tokolýzy

- registrované prípravky, ktoré majú estrogénny (iné než estradiol 17β a jeho esterové deriváty), androgénny alebo gestagénny účinok predpísané veterinárnym lekárom môžu byť podávané veterinárnym lekárom alebo farmárom na zodpovednosť vet. lekára, na synchronizáciu ruje a prípravu darcov a príjemcov na implantáciu embryí

Pri podávaní zakázaných látok v súlade s výnimkami je potrebné dodržať všetky podmienky takéhoto podania (liek registrovaný v SR, podáva veterinárny lekár, alebo v presne stanovených prípadoch môže liek podať iná osoba, ale v takom prípade za ošetrenie je zodpovedný veterinárny lekár, vykonané ošetrenie, resp. predpísané lieky sa musia zaznamenať v knihe veterinárnych úkonov, povolená aplikačná forma, identifikácia ošetreného zvieraťa).

**Podmienka:**

**Držať zakázané látky na farme v súlade s osobitným predpisom.**

Žiadateľ môže držať na farme lieky so zakázanými látkami iba v súlade s výnimkami, ktoré sú stanovené v § 4 a § 5 nariadenia vlády SR č. 609/2008 Z. z., a boli predpísané veterinárnym lekárom a sú zaznamenané v knihe veterinárnych úkonov/ registri.

§ 4 a § 5 nariadenia vlády SR č.609/2008 Z.z. povoľuje výnimky pre použitie zakázaných látok a zároveň stanovuje v ktorých prípadoch môže zakázanú látku podať iná osoba ako veterinárny lekár. V takom prípade veterinárny lekár predpíše liek na neobnoviteľnom veterinárnom lekárskom predpise. Predpísané lieky sa musia zaznamenať v knihe veterinárnych úkonov. Iná osoba ako veterinárny lekár môže podať zakázané látky podľa § 4 ods. 4 č. nariadenia vlády SR č.609/2008 Z. z., a to zakázané látky uvedené v §4 ods. 3 písm. a) nariadenia vlády SR č.609/2008 Z. z.. (allyltrenbolon, podávaný orálne, alebo beta-agonistické látky jedincom z čeľade koňovité, ak sa používajú podľa pokynov výrobcu ) a podľa § 5 ods. 1 a ods. 3 nariadenia vlády SR č.609/2008 Z. z., (veterinárny liek s estrogénnym účinkom s výnimkou 17 β estradiolu a jeho esterových derivátov, s androgénnym alebo gestagénnym účinkom povolený podľa osobitného predpisu - Zákon č. 140/1998 Z. z. o lieku a zdravotníckych pomôckach v znení neskorších predpisov ).

**Podmienka.**

**Zákaz odosielať na zabitie hospodárske zvieratá, ktorým boli podané zakázané látky, alebo uvádzať na trh mäso na ľudskú spotrebu, alebo iné živočíšne produkty získané z hospodárskych zvierat alebo zvieratá akvakultúry, ktorým boli podané zakázané látky (okrem povolených výnimiek).**

Žiadateľ môže legálne podávať zakázané látky v zmysle (§ 4 a § 5 nariadenia vlády SR č. 609/2008 Z. z.). Musí však dodržať ustanovenia §7 ods. 1 nariadenia vlády SR č.609/2008 Z. z. podľa ktorého zvieratá určené na chov a plemenitbu a chovné a plemenné zvieratá na konci ich reprodukčného života, ktoré boli počas posledného obdobia chovu liečebne alebo zootechnicky ošetrené v súlade s ustanoveniami § 4 alebo § 5, možno uvádzať na trh na účely obchodovania s nimi. Mäso z týchto zvierat možno označiť oválnou značkou zdravotnej neškodnosti ak sa dodržali ochranné lehoty podľa § 6 ods. 2 písm. a) druhého bodu, a § 6 ods. 2 písm. b) nariadenia vlády SR č. 609/2008 Z. z. alebo sa dodržala určená ochranná lehota podľa podmienok na uvádzanie príslušného veterinárneho lieku na trh podľa osobitného predpisu (zákon č. 140/1998 Z. z. ).

Žiadateľ musí dodržať aj ustanovenie §7 ods. 3 podľa ktorého mäso alebo iné živočíšne produkty zo zvierat, ktorým sa podali látky s estrogénnym, androgénnym alebo s gestagénnym účinkom alebo beta-agonistické látky podľa nariadenia vlády SR č. 609/2008 Z. z, sa môžu uvádzať na trh s určením na spotrebu ľuďmi, ak boli zvieratá ošetrené veterinárnymi liekmi, ktoré spĺňali požiadavky podľa § 6 nariadernia vlády SR č. 609/2008 Z. z. a pred zabitím zvierat bola dodržaná ustanovená ochranná lehota.

Žiadateľ musí viesť presné záznamy o použití týchto zakázaných látok.

**Podmienka:**

**Dodržiavať povinnosť vedenia záznamov o podávaní zakázaných látok.**

Nariadenie vlády SR č. 609/2008 Z. z. v § 4 a v § 5 stanovuje, že podanie zakázaných látok musí byť zaznamenané v knihe veterinárnych úkonov alebo registri, ktoré sú vedené v podľa § 10, v súlade s prílohou 9 a 10 nariadenia vlády SR č. 320/2003 Z. z. o monitorovaní určitých látok a ich rezíduí v živých zvieratách a v produktoch živočíšneho pôvodu. Podľa § 57 ods. 3 zákona NR SR č. 140/1998 Z. z. o liekoch a zdravotníckych pomôckach, o zmene zákona č. 455/1991Zb. o živnostenskom podnikaní (živnostenský zákon) v znení neskorších predpisov a o zmene a doplnení zákona Národnej rady Slovenskej republiky č. 220/1996 Z. z. o reklame ), je žiadateľ povinný zabezpečiť dokumentáciu, do ktorej je veterinárny lekár povinný zaznamenať predpisovanie veterinárnych liekov a veterinárnych zdravotníckych pomôcok.

**Oblasť „Bezpečnosť potravín a krmív“**

**Podmienka:**

**Neumiestňovať na trh zdraviu škodlivú potravinu alebo potravinu nevhodnú na ľudskú spotrebu.**

Žiadateľ nesmie umiestňovať na trh potraviny, ak nie sú bezpečné. Za nebezpečné sa považujú potraviny, ktoré sú zdraviu škodlivé a potraviny nevhodné na ľudskú spotrebu. Pri určovaní toho, či je nejaká potravina nevhodná pre ľudskú spotrebu, sa musí brať ohľad na to, či je potravina neprijateľná pre ľudskú spotrebu podľa jej určeného použitia, a to z dôvodov kontaminácie vonkajším vplyvom alebo iným hnilobným procesom, pokazením alebo rozkladom.

Ak je nejaká nebezpečná potravina súčasťou skupiny, dávky alebo zásielky potravín rovnakej triedy alebo popisu, musí sa predpokladať, že všetky potraviny v tejto skupine, dávke alebo zásielke sú tiež nebezpečné, pokiaľ po podrobnom vyhodnotení nie je dôkaz, že zvyšok dávky, série alebo zásielky je bezpečný.

Povinnosť vyplýva z čl.14 Nariadenia Európskeho parlamentu a Rady (ES) č. 178/2002 a z § 6 zákona č.152/95 Z. z. o potravinách v znení neskorších predpisov, kde je uvedené, že na trh je zakázané umiestniť potraviny iné ako zdravotne neškodné.

Umiestnenie na trhu znamená skladovanie, uchovávanie potravín alebo krmív na účely predaja, vrátane ponúkania na predaj alebo akúkoľvek inú formu prevodu, či už bezplatnú alebo nie a predaj, distribúciu a iné formy prevodu.

**Podmienka:**

**Krmivá skladovať tak, aby nedošlo k ich kontaminácii s osivami, biocidmi, pesticídmi, medikovanými krmivami a inými zakázanými látkami prípadne ku krížovej kontaminácii s krmivami živočíšneho pôvodu a sú bez viditeľných znakov zaplesnenia alebo zamorenia so živými škodcami.**

Žiadateľ pri skladovaní krmív musí dodržať nasledovné podmienky:

- nesmú byť spolu s krmivami spoločne uskladnené osivá, biocidy, pesticídy, medikované krmivá, lieky alebo zakázané látky (príloha č. III nariadenia (ES) č. 767/2009),

- oddelene skladovať krmivá živočíšneho pôvodu v prípade chovu monogastrických a polygastrických zvierat na jednom hospodárstve,

- mať k dispozícii záznamy a písomné doklady o používaní biocidnych prípravkov, rastlinných ochranných prostriedkov alebo akýchkoľvek iných prostriedkov na ošetrenie alebo úpravu krmív najmä v prípade zaplesnenia krmív alebo zamorenia so živými škodcami,

- zabrániť výskytu plesní a živočíšnych škodcov v objemových krmívách umiestnených v silážnych žľaboch, senníkoch a pod.

-zabránenie prístupu hlodavcov do skladov s krmivami a zabránenie  zatekaniu.

**Podmienka:**

**Všetky krmivá vrátane krmív určených na miešanie vlastných kŕmnych zmesí musia pochádzaťz registrovaných alebo schválených krmivárskych podnikov.**

Žiadateľ musí dodržať nasledovné podmienky.

-žiadateľ, ktorý je prvovýrobcom krmív od ktorého odoberá krmivá, musí byť zapísaný do registra krmivárskych podnikov (môže sa preveriť aj z prehľadu uverejneného na www.uksup.sk )

-jednotlivé krmivá nachádzajúce sa u žiadateľa musia pochádzať od registrovaných alebo schválených výrobcov;

- žiadateľ preukazuje, že krmivá, ktoré boli dodané z iného krmivárskeho podniku pochádzajú z registrovaného alebo schváleného krmivárskeho podniku napr. kópiami osvedčení o registrácii/schválenie dodávateľa alebo záznamom o vstupe krmív, do ktorého sú zaznačené aj evidenčné čísla alebo registračné/schvaľovacie čísla dodávateľa a pod. To isté platí aj v prípade, ak sa na farme nachádzajú krmivá dodané z iného členského štátu, resp. z tretích krajín bez slovenského sprostredkovateľa ( ide o dodávateľov z iných krajín, na ktorých nie je priamy právny dosah v prípade sankcií).

**Podmienka:**

**Pri výkone pridružených činností (miešanie krmiva na účely vlastného hospodárenia, preprava a manipulácia s krmivami podľa článku 5 ods. 5 nariadenia (ES) č. 183/2005) dodržiavať príslušné zásady používania kŕmnych doplnkových látok, kŕmnych surovín živočíšneho pôvodu a geneticky modifikovaných kŕmnych surovín.**

Žiadateľ pri výrobe krmív nesmie používať na výrobu krmív alebo na priame skrmovanie doplnkové látky, premixy doplnkových látok, nepovolené kŕmne suroviny živočíšneho pôvodu, nepovolené geneticky modifikované kŕmne suroviny.V prípade používania kŕmnych surovín živočíšneho pôvodu musí mať žiadateľ povolenia na zapracovanie vydané príslušným kontrolným orgánom. Žiadateľ musí pravidelne, alebo podľa potreby čistiť sklady, prepravné prostriedky, výrobné linky tak, aby nedošlo ku kontaminácii alebo krížovej kontaminácii krmív. Žiadateľ musí viesť záznamy o distribúcii vyrobených krmív na preverenie, či vyrobené krmivá boli odoslané na správne miesto určenia.

**Podmienka:**

**Viesť potrebné záznamy ohľadne chovu zvierat, výroby prvotných produktov živočíšneho alebo rastlinného pôvodu.**

Žiadatelia, ktorí chovajú zvieratá alebo vyrábajú prvotné produkty živočíšneho pôvodu, musiav zmysle čl. 17 ods.1 nariadenia Európskeho parlamentu a Rady (ES) č. 178/2002 viesť záznamy najmä o:

* druhu a pôvode krmiva skrmovaného zvieratám,
* veterinárnych liekoch alebo iných ošetreniach zvierat, o dátumoch podávania a o ochranných lehotách,
* výsledkoch akýchkoľvek analýz vzoriek odobratých od zvierat alebo iných vzoriek odobratých na diagnostické účely, ktoré sú závažné pre ľudské zdravie,
* akýchkoľvek príslušných správach o vykonaných kontrolách zvierat alebo produktov živočíšneho pôvodu.

Žiadatelia, ktorí produkujú alebo zberajú rastlinné produkty, musia viesť záznamy najmä o:

- akomkoľvek použití prípravkov na ochranu rastlín alebo biocídov,

- výsledkoch akýchkoľvek analýz vzoriek odobratých z rastlín alebo iných vzoriek, ktoré sú

závažné pre ľudské zdravie.

V zmysle nariadenia EP a Rady (ES) č. 183/2005 z 12. januára 2005, ktorým sa stanovujú požiadavky na hygienu krmív je povinnosťou žiadateľa je viesť najmä záznamy o:

* akomkoľvek použití prípravkov na ochranu rastlín a biocidnych výrobkov,
* použití geneticky upraveného osiva,
* zdroji a množstve každého vstupu krmiva a mieste určenia a množstve každého výstupu krmiva.

**Podmienka:**

**Skladovať odpady a nebezpečné látky tak, aby sa zabránilo kontaminácií vyrábaných potravín.**

Žiadatelia majú povinnosť skladovať odpady a nebezpečné látky tak, aby sa zabránilo kontaminácií vyrábaných potravín, čo vyplýva z nariadenia EP a Rady (ES) č. 852/2004 z 29. apríla 2004 o hygiene potravín, Príloha I, prvovýroba, časť A: Všeobecné hygienické ustanovenia pre prvovýrobu a súvisiace činnosti, bod 4 písm.g) a bod 5 písm.f).

Žiadatelia, ktorí chovajú, zbierajú alebo lovia zvieratá alebo vyrábajú prvotné produkty živočíšneho pôvodu, musia prijať primerané opatrenia na to, aby sa odpady a nebezpečné látky skladovali a manipulovalo sa s nim tak, aby sa zabránilo kontaminácii týchto produktov.

Žiadatelia, ktorí produkujú alebo zberajú rastlinné produkty, musia prijať primerané opatrenia na to, aby sa odpady a nebezpečné látky skladovali a manipulovalo sa s nimi tak, aby sa zabránilo kontaminácii.

**Podmienka:**

**Doplnkové látky do krmív, veterinárne liečivá a biocidy vhodne skladovať a správne používať.**

Žiadatelia, ktorí chovajú, zbierajú alebo lovia zvieratá alebo vyrábajú prvotné produkty živočíšneho pôvodu, musia prijať, ak je to vhodné, primerané opatrenia na správne používanie doplnkových látok do krmív a veterinárnych liekov, ako to vyžadujú príslušné právne predpisy.

Žiadatelia, ktorí produkujú alebo zberajú rastlinné produkty, musia prijať, ak je to vhodné, primerané opatrenia na správne používanie prípravkov na ochranu rastlín a biocídov, ako to vyžadujú príslušné právne predpisy.

Žiadatelia musia skladovať a používať vyššie uvedené látky tak, ako si to vyžaduje ich označenie, alebo ako je to predpísané.

Povinnosť správne používať ako aj vhodne skladovať doplnkové látky do krmív, veterinárne liečivá a biocidy vyplýva z nariadenia EP a Rady (ES) č. 852/2004 z 29. apríla 2004 o hygiene potravín, Príloha I – prvovýroba, časť A: Všeobecné hygienické ustanovenia pre prvovýrobu a súvisiace činnosti, bod 4, písm.j).

**Podmienka.**

**Zachovávať celkový zdravotný stav zvierat a chovy bez tuberkulózy a brucelózy od ktorých pochádza mlieko pre ľudskú spotrebu.**

Žiadateľ musí zabezpečiť, že surové mlieko a mledzivo pochádza od zvierat, ktoré sú v dobrom celkovom zdravotnom stave, neprejavujú žiadne príznaky chorôb, ktoré môžu mať za následok kontamináciu mlieka a mledziva, a najmä či netrpia žiadnymi infekciami pohlavného ústrojenstva s výtokom, ani enteritídou s hnačkou a horúčkou alebo rozpoznateľným zápalom vemena, či nemajú žiadne poranenie vemena, ktoré by mohli ovplyvniť mlieko a mledzivo.

Mlieko musí pochádzať od zvierat, ktorým neboli podané žiadne nepovolené látky alebo produkty a pri podaní povolených produktov alebo látok, musia byť dodržané ochranné lehoty predpísané pre tieto produkty alebo látky.

Pokiaľ ide o brucelózu a tuberkulózu, surové mlieko a mledzivo musí pochádzať od zvierat, ktoré patria do stáda úradne bez brucelózy a úradne tuberkulózy.

Žiadateľ v prípade potreby musí izolovať zvieratá, ktoré sú infikované alebo ktoré sú podozrivé z infekcie ktoroukoľvek z uvedených chorôb a z infekcie na tuberkulózu a brucelózu tak, aby to nemalo žiadny škodlivý vplyv na mlieko iných zvierat. Ak sa kozy držia spolu s kravami, musia byť tieto kozy prehliadané a testované na tuberkulózu.

**Podmienka:**

**Umiestňovať a konštrukčne upraviť zariadenia a priestory, kde sa mlieko skladuje, spracováva alebo chladí tak, aby sa zabránilo riziku kontaminácie mlieka.**

Žiadateľ musí zabezpečiť aby dojacie zariadenia a priestory, kde sa skladuje mlieko a mledzivo a kde sa s nimi manipuluje alebo kde sa chladia, boli umiestnené a skonštruované tak, aby sa obmedzilo riziko kontaminácie mlieka a mledziva v zmysle nariadenia Európskeho parlamentu a Rady (ES) č. 853/2004 z 29. apríla 2004, ktorým sa ustanovujú osobitné hygienické predpisy pre potraviny živočíšneho pôvodu.

**Podmienka:**

**Priestory používané na skladovanie mlieka musia byť chránené proti škodcom, oddelené od priestorov, kde sú ustajnené zvieratá, vybavené príslušným chladiacim zariadením a  povrch tohto príslušenstva, ktoré prichádza do kontaktu s mliekom musí byť ľahko čistiteľný a dezinfikovateľný.**

Priestory na skladovanie mlieka a mledziva musia byť chránené proti škodcom, musia mať primerané oddelenie od priestorov, kde sú ustajnené zvieratá, a musia mať vhodné chladiace zariadenia, pokiaľ je to potrebné na splnenie požiadaviek uvedených v časti B, Kapitoly II, oddielu X prílohy III nariadenia (ES) č.853/2004.

Povrchy zariadení, ktoré prichádzajú do styku s mliekom a mledzivom (náradie, nádoby, nádrže a podobne, určené na dojenie, na zber alebo prepravu mlieka), musia byť ľahko čistiteľné a, kde je to potrebné, dezinfikovateľné a musia byť udržiavané v dobrom stave. Vzhľadom na túto požiadavku sa vyžaduje používanie hladkých, umývateľných a netoxických materiálov.

Po použití sa musia tieto povrchy vyčistiť a pokiaľ je to potrebné, vydezinfikovať. Nádoby a nádrže používané na prepravu mlieka a mledziva sa musia pred opätovným použitím vhodným spôsobom vyčistiť a vydezinfikovať po každej ceste alebo po každej sérii ciest, ak je čas medzi vyprázdnením a následným napustením veľmi krátky, v každom prípade však najmenej raz za deň.

**Podmienka:**

**Dojenie vykonávať hygienickým spôsobom a ochladzovať mlieko bezodkladne na požadovanú teplotu. (ihneď schladiť na teplotu najviac 8°C, ak sa vykonáva každodenný zber alebo najviac 6 °C, ak sa zber nevykonáva denne).**

Dojenie sa musí vykonávať hygienickým spôsobom, pričom sa musí zabezpečiť najmä, aby:

- pred začatím dojenia boli struky, vemeno a priľahlé časti čisté,

- sa identifikovali zvieratá, ktoré sa podrobujú liečeniu, ktoré by mohlo zapríčiniť vylučovanie rezíduí do mlieka a mledziva, a aby sa mlieko a mledzivo získané od takýchto zvierat nepoužilo na ľudskú spotrebu pred ukončením predpísanej ochrannej lehoty.

Mlieko a mledzivo sa musia ihneď po nadojení umiestniť na čisté miesto, ktoré je skonštruované a vybavené tak, aby sa zabránilo ich kontaminácii.

Mlieko sa musí ihneď schladiť na teplotu najviac 8 °C v prípade, že sa vykonáva každodenný zber, alebo na teplotu najviac 6 °C, ak sa zber mlieka nevykonáva denne.

Žiadateľ nemusí dodržiavať požiadavky na teplotu ustanovené vo vyššie uvedených bodoch, ak mlieko spĺňa kritériá uvedené v časti III. Kapitoly I, Oddielu IX Prílohy III nariadenia (ES) č.853/2004, ktoré sa týkajú požiadaviek na počet somatických buniek, celkového počtu mikroorganizmov a rezíduí antibiotík, a buď:

a) sa spracúva do 2 hodín od nadojenia, alebo

b) vyššia teplota je potrebná z technologických dôvodov, ktoré súvisia s výrobou určitých mliečnych výrobkov, a ak to povolil príslušný orgán.

**Podmienka:**

**Vajcia držať v čistote, uchovávané v suchu, bez vonkajšieho zápachu, účinne chrániť proti nárazom a priamemu slnečnému žiareniu.**

V priestoroch producenta vajec až po predaj spotrebiteľovi sa musia vajcia držať v čistote, uchovávať v suchu, bez vonkajšieho zápachu, účinne chránené proti nárazom, škodcom a priamemu slnečnému žiareniu.

**Podmienka:**

**Viesť dokumentáciu o všetkých dodávateľoch a odberateľoch krmív so zameraním na presnú identifikáciu dodávateľa alebo odberateľa a druhu krmív, ich množstiev a termínov dodania alebo odoslania krmív.**

Žiadateľ musí viesť záznamy o vstupe a výstupe krmív (prijímané a odoslané krmivá);   
záznam o vstupe krmív musí obsahovať tieto informácie: údaje o dodávateľovi (meno a trvalý pobyt fyzickej osoby, obchodné meno a adresa právnickej osoby), druh a množstvo dodaného krmiva, dátum prijatia krmiva a miesto určenia krmiva.  
Záznam o výstupe krmiva musí obsahovať: údaje o odberateľovi krmiva (meno a trvalý pobyt fyzickej osoby, obchodné meno a adresa právnickej osoby), druhu a množstve odoslaného krmiva a o dátume odoslania krmiva. Záznamy musia byť kompletné, informácie musia byť prístupné. Etikety alebo iné formy označenia (napr. sprievodná dokumentácia, dodacie listy a pod.) musia umožniť vysledovateľnosť krmív.

**Podmienka:**

**Dodržiavať povinnosť zavedenia systémov a postupov pre vysledovateľnosť vstupov a výstupov na farme (dodávateľ, druh a množstvo, dátum dodania, dátum kedy produkt opustil farmu) a uchovávať tieto informácie vo formáte, ktorý v prípade vyžiadania umožní ich ľahkú dostupnosť a poskytnutie.**

Žiadateľ musí zaviesť vo všetkých stupňoch výroby, spracúvania a distribúcie vysledovateľnosť potravín, krmív, zvierat určených na produkciu potravín a akýchkoľvek látok, ktoré sú určené na pridávanie do potravín alebo krmív alebo o ktorých sa predpokladá, že sú na to určené.

Žiadateľ musí byť schopný identifikovať akúkoľvek osobu, ktorá im dodáva potraviny, krmivo, zviera určené na produkciu potravín alebo akúkoľvek látku, ktorá je určená na pridávanie do potravín alebo krmív, alebo o ktorej sa predpokladá, že sa bude pridávať do potravín alebo krmív. S týmto cieľom musí mať žiadateľ zavedené systémy a postupy, ktoré umožnia, aby tieto informácie boli na požiadanie sprístupnené príslušným orgánom.

Žiadateľ musí mať zavedené systémy a postupy na identifikovanie iných podnikov, do ktorých sa dodávajú ich výrobky. Potraviny, ktoré sa umiestňujú na trhu alebo sa pravdepodobne budú umiestňovať na trhu v spoločenstve, musia mať vhodnú etiketu alebo označenie umožňujúce ich vysledovateľnosť prostredníctvom príslušnej dokumentácie alebo informácií v súlade s príslušnými požiadavkami konkrétnejších ustanovení.

Povinnosťou žiadateľa je zaviesť systémy alebo postupy pre vysledovateľnosť vstupov v podniku, ktoré identifikujú:

- meno a adresu dodávateľa

- druh a množstvo vstupov, ktoré boli dodané

- dátum dodania týchto vstupov na farmu

SMR 11

Taktiež zaviesť systémy alebo postupy pre vysledovateľnosť produktov, ktoré opúšťajú farmu tak aby bolo možné identifikovať:

- meno a adresu prevádzkarne, ktorá je zásobovaná

- povahu a množstvo produktu, ktorý boli dodané týmto prevádzkarniam

- dátum kedy produkty opustili farmu

Tieto informácie je potrebné uchovávať vo formáte, ktorý v prípade vyžiadania umožní ich ľahkú dostupnosť a poskytnutie.

**Podmienka:**

**Povinnosť zabezpečiťneodkladné stiahnutie potraviny z trhu, oznámiť túto skutočnosť príslušnému orgánu a spotrebiteľom ak sa vyskytol problém v oblasti potravinovej bezpečnosti.**

Ak sa žiadateľ domnieva alebo má dôvod veriť, že potravina, ktorú doviezol, vyprodukoval, spracoval, ošetril, vyrobil alebo distribuoval nie je v súlade s požiadavkami na bezpečnosť potravín, neodkladne začne postupy na stiahnutie príslušnej potraviny z trhu, ak sa potravina dostala spod bezprostrednej kontroly tohto žiadateľa informuje o tom príslušné orgány.

Ak sa výrobok mohol dostať ku spotrebiteľovi, žiadateľ účinne a presne informuje spotrebiteľov o dôvode na jeho stiahnutie a ak to bude nevyhnutné, stiahne od spotrebiteľov výrobky, ktoré im už boli dodané, ak iné opatrenia nepostačujú na dosiahnutie vysokej úrovne ochrany zdravia.

Žiadateľ neodkladne informuje príslušné orgány, ak predpokladá alebo má dôvod veriť, že potravina, ktorú umiestnil na trh môže byť škodlivá pre ľudské zdravie.

Žiadateľ informuje príslušné orgány o krokoch prijatých na predchádzanie rizikám pre konečného spotrebiteľa a nebude brániť žiadnej osobe a ani ju odrádzať od spolupráce s príslušnými orgánmi v súlade s vnútroštátnym právom a právnou praxou, ak to môže zabrániť, znížiť alebo eliminovať riziko pochádzajúce z potravín.

Žiadateľ spolupracuje s príslušnými orgánmi na krokoch prijatých s cieľom vyhnúť sa alebo znížiť riziká, ktoré predstavujú potraviny, ktoré dodávajú alebo dodávali.

**Podmienka:**

**Povinnosť stiahnuť krmivo z obehu a informovať o tom príslušné orgány, ak žiadateľ zistil , že kŕmna surovina, ktorú vyprodukoval alebo umiestnil na trh nie je v súlade s požiadavkami na bezpečnosť krmív (napr. presahuje najvyššie prípustné množstvá nežiaducich látok v krmivách podľa nariadenia vlády SR č. 438/2006 Z. z.).**

V prípade ak žiadateľ zistil, že kŕmna surovina, ktorú vyprodukoval alebo umiestnil na trh nie je v súlade s požiadavkami na bezpečnosť krmív, je povinný takéto krmivo z obehu stiahnuť, alebo zabezpečiť potrebné kroky, aby sa toto krmivo stiahlo z trhu a bezodkladne informovať o tejto situácii príslušné štátne orgány v tomto prípade Ústredný kontrolný a skúšobný ústav poľnohospodársky. V prípade nutnosti stiahnutia podozrivého krmiva z trhu, uskladňuje takéto krmivo tak, aby sa s ním nemanipulovalo do odstránenia podozrenia nebezpečenstva; v prípade potvrdenia, že krmivo je nebezpečné, zabezpečí likvidáciu krmiva alebo vykoná iné opatrenia uložené príslušným orgánom.

Je potrebné mať k dispozícii:

- záznamy a dokumentácie o kvalite krmív napr. výsledky laboratórnych vyšetrení vykonaných z vlastnej iniciatívy alebo pri úradných kontrolách,

- záznamy o vybavovaní reklamácií a systém riešenia dodávateľsko – odberateľských sporov (napr. záznamy zadokumentované podľa zavedeného systému dobrej výrobnej praxe, prípadne riešených na základe dodávateľsko – odberateľských zmlúv, záznamy o poskytovaní náhradných dodávok krmív apod.)

- v prípade, že taký problém sa vyskytol, záznamy o tom, ako žiadateľ spolupracoval s príslušnými orgánmi na krokoch prijatých s cieľom vyhnúť sa nebezpečenstvu alebo znížiť riziko, ktoré predstavujú krmivá, ktoré dodáva alebo dodával (preveria sa kroky a postupy len v konkrétnom prípade, ktorý sa u žiadateľa vyskytol)

**Oblasť: „Pravidlá prevencie, kontroly a eradikácie niektorých prenosných spongiformných encefalopatií“**

**Podmienka:**

**Dodržiavať zákaz skrmovania živočíšnych bielkovín, alebo krmív s obsahom živočíšnych bielkovín (okrem povolených výnimiek) a mať povolenie príslušného kompetentného orgánu (RVPS) na zapracovávanie živočíšnych bielkovín do krmív pre neprežúvavce a ich kŕmenie.**

**Žiadateľ nesmie prežúvavce kŕmiť:**

* živočíšnymi bielkovinami,
* krmivami vyrobenými zo živočíšnych bielkovín,
* krmivami s obsahom živočíšnych bielkovín.

**Na kŕmenie prežúvavcov môže použiť**

* mlieko, mliečne výrobky a mledzivo,
* vajcia a výrobky z vajec,
* želatína získaná z neprežúvavcov,
* hydrolyzované bielkoviny z častí neprežúvavcov a z koží a kožiek prežúvavcov,
* krmivá získané z týchto bielkovín.

**Hospodárske zvieratá - neprežúvavce nesmie žiadateľ kŕmiť**

*(nevzťahuje sa na skrmovanie mäsožravcov chovaných na produkciu kožušín*)

* živočíšnymi bielkovinami,
* krmivami zo spracovanej živočíšnej bielkoviny,
* krmivami zo želatíny, ktorá pochádza z prežúvavcov,
* krmivami z krvných produktov,
* krmivami z hydrolyzovanej bielkoviny,
* krmivami z fosforečnanu vápenatého a fosforečnanu vápenitého živočíšneho pôvodu, („fosforečnan vápenatý a fosforečnan vápenitý“),
* krmivami vyrobenými z krmív s obsahom týchto bielkovín.

**Výnimky pre kŕmnenie hospodársk&ch zvierat neprežuvavcov sú:**

* rybia múčka v súlade so stanovenými podmienkami
* fosforečnan vápenatý a fosforečnan vápenitý v súlade so stanovenými podmienkami
* krvné produkty z neprežúvavcov v súlade so stanovenými podmienkami
* výrobky získané z týchto bielkovín.

**Na kŕmenie hospodárskych zvierat neprežúvavcov sa povoľuje:**

* mlieko, mliečne výrobky a mledzivo,
* vajcia a výrobky z vajec,
* želatína získaná z neprežúvavcov,
* hydrolyzované bielkoviny z častí neprežúvavcov a z koží a kožiek prežúvavcov,
* krmivá získané z týchto bielkovín.

Povolenie na zapracúvanie živočíšnych bielkovín do krmív pre neprežúvavce podľa § 8 ods. 3 písm. k) zákona č. 39/2007 Z.z. o veterinárnej starostlivosti v znení neskorších predpisov vydáva príslušná regionálna veterinárna a potravinová správa.

**Podmienka:**

**Oznámiť podozrenie na transmisívne spongiformné encefalopatie (TSE) príslušnému orgánu veterinárnej správy.**

Žiadateľ je povinný ohlásiť príslušnému orgánu veterinárnej správy zviera podozrivé z  choroby TSE. Žiadateľ si musí plniť povinnosť nahlasovania zvierat, ktoré musia byť vyšetrené ma TSE v súlade s článkom 6 nariadenia Európskeho Parlamentu a Rady (ES) č. 999/2001. Týka sa to nasledovných zvierat (všetok HD starší ako 30 mesiacov, ktorý sa zabíja obvyklým spôsobom pre ľudskú spotrebu, všetok HD starší ako 24 mesiacov, ktorý nebol zabitý pre ľudskú spotrebu, ktorý uhynul alebo bol zabitý na farme, počas prepravy alebo na bitúnku (uhynutý dobytok), uhynuté ovce staršie ako 18 mesiacov , uhynuté kozy staršie ako 18 mesiacov, v infikovaných chovoch aj zdravé zabité zvieratá staršie ako 18 mesiacov).

Povinnosť chovateľa hlásiť orgánu štátnej správy vo veterinárnej oblasti každé podozrenie na chorobu je stanovená aj v § 37 zákona č. 39/2007 Z. z. o veterinárnej starostlivosti v znení neskorších predpisov:

**Podmienka:**

**Poskytnúť údaje potrebné na identifikáciu a vyhľadanie rizikových zvierat a produktov a splniť všetky opatrenia nariadené príslušným orgánom veterinárnej starostlivosti v súvislosti s podozrením alebo potvrdením TSE**

Žiadateľ je povinný dodržať všetky opatrenia nariadené príslušnou regionálnou veterinárnou a potravinovou správou v súlade s článkom 12 a 13 nariadenia (ES) č. 999/2001 v súvislosti s podozrením, alebo potvrdením TSE a poskytnúť údaje na určenie všetkých rizikových zvierat v súlade s článkom 13 ods. 1 písm. b) nariadenia (ES) č. 999/2001.

**Podmienka:**

**Doržiavať povinnosť plniť požiadavky a mať doklady v súlade s osobitným predpisom (nariadenie Európskeho Parlamentu a Rady (ES) č. 999/2001, ktorým sa stanovujú pravidlá prevencie, kontroly a eradikácie niektorých prenosných spongiformných encefalopatií) pri uvádzaní na trh, obchodovaní, dovoze a vývoze hovädzieho dobytka, oviec a kôz, ich spermy, embryí a vajíčok.**

Za splnenie uvedenej podmienky sa považuje ak žiadateľ uvádza na trh, obchoduje, vyváža alebo dováža hovädzí dobytok, ovce alebo kozy ich spermie, embrya a vajíčka v súlade s ustanoveniami článku 15 nariadenia (ES) č. 999/2001 a zásielky sú sprevádzané veterinárnymi certifikátmi alebo sprievodnými dokladmi potvrdzujúcimi splnenie požadovaných podmienok vydanými príslušnou veterinárnou a potravinovou správou.

**Oblasť: „Kontrola slintačky a krívačky“**

**Podmienka:**

**Povinnosť bezodkladne nahlasovať príslušnému orgánu každé podozrenie a výskyt slintačky a krívačky a povinnosť držať zvieratá nakazené slintačkou a krívačkou alebo zvieratá podozrivé z infekcie slintačky a krívačky mimo miest, kde sú iné zvieratá vnímavých druhov v ohrození, že sa nainfikujú alebo kontaminujú vírusom slintačky a krívačky.**

Žiadateľ je povinný nahlasovať podozrenie alebo výskyt slintačky a krívačky (SLAK) ako aj držať zvieratá infikované slintačkou a krívačkou alebo zvieratá podozrivé z infekcie slintačky a krívačky mimo miest, kde sú iné zvieratá vnímavých druhov v ohrození, že sa nainfikujú alebo kontaminujú vírusom slintačky a krívačky. Vnímavé zvieratá na toto ochorenie sú ovce, kozy, HD a ošípané. Žiadateľ nahlasuje podozrenie, alebo výskyt príslušnému orgánu veterinárnej správy alebo úradnému veterinárnemu lekárovi. Povinnosť nahlasovať podozrenie alebo výskyt SLAK vyplýva žiadateľovi z § 17 ods. 2 a § 37 ods. 2 zákona č.39/2007 Z. z. o veterinárnej starostlivosti v znení neskorších predpisov.

**Oblasť: „Kontrola určitých chorôb zvierat a osobitné opatrenia týkajúce sa vezikulárnej choroby ošípaných“**

**Podmienka:**

**Povinnosť bezodkladne nahlasovať príslušnému orgánu každé podozrenie a výskyt moru dobytka, moru malých prežúvavcov, vezikulárnej choroby ošípaných, epizootického hemoragického ochorenia jeleňovitých, kiahní oviec a kôz, vezikulárnej stomatitídy, nodulárnej dermatitídy dobytka, horúčky Údolia Rift, africký mor ošípaných.**

Žiadateľ je povinný v zmysle § 3 nariadenia vlády SR č.308/2003 Z. z., a v zmysle § 3 ods. 1, NV č. 277/2003 Z. z. nahlasovať bez meškania príslušnému orgánu každé podozrenie a výskyt moru dobytka, moru malých prežúvavcov, vezikulárnej choroby ošípaných, epizootického hemoragického ochorenia jeleňovitých, kiahní oviec a kôz, vezikulárnej stomatitídy, nodulárnej dermatitídy dobytka, horúčky Údolia Rift, africký mor ošípaných Povinnosť nahlasovať podozrenie alebo výskyt uvedených ochorení vyplýva majiteľovi alebo držiteľovi aj z § 37 ods. 2 zákona č. 39/2007 Z. z. o veterinárnej starostlivosti v znení neskorších predpisov.

**Oblasť: „kontrola katarálnej horúčky oviec – modrého jazyka“**

**Podmienka:**

**Povinnosť bezodkladne nahlasovať príslušnému orgánu každé podozrenie a výskyt zhubnej katarálnej horúčky oviec.**

Žiadateľ je povinný nahlasovať bez meškania príslušnému orgánu každé podozrenie a výskyt zhubnej katarálnej horúčky oviec. Táto povinnosť vyplýva z § 3 nariadenia vlády SR č. 275/2003 Z. z..Povinnosť nahlasovať podozrenie alebo výskyt zhubnej katarálnej horúčky oviec vyplýva žiadateľovi aj z § 17 ods. 2 a § 37 ods. 2 zákona č. 39/2007 Z. z. o veterinárnej starostlivosti v znení neskorších predpisov.

**Čl. 2**

**Účinnosť**

Tento metodický pokyn nadobúda účinnosť 21. marca 2011.

Ing. Zuzana Kontrová

generálna riaditeľka

Sekcia poľnohospodárstva, potravinárstva a obchodu

Ministerstvo pôdohospodárstva a rozvoja vidieka SR